text:
Hari amayeri menshi akoreshwa n’abagabo cyangwa abasore bakaba babasha kuganza ibyiyumviro by’abakunzi babo bifashishije kubaza ibibazo bisa n’ibirimo imitego n’amafiyeri umukobwa cyangwa umugore atapfa gutahura bikarangira ashaka ko baryamana mu buryo na we atazi.
Abahanga mu by’imitekererezo bavuga bimwe mu bibazo bishobora kubazwa n’uw’igitsina gabo bikaba nk’uburozi mu mutwe w’umuntu w’igitsina gore.
Wigeze ufata icyemezo cyo gusoma umusore ubitewe n’uko wowe wabyishakiye?
Abagabo benshi batekereza ko aribo bagira amashagaga yo gusaba abagore nyamara n’abagore/abakobwa ubwabo barabyishakira. Iki kibazo rero gituma umukobwa atangira gushaka gukora ibintu nk’ibyo.
Uramutse uhawe amahirwe yo kubona umugabo utambaye bwa mbere, ni he wakwifuza kureba?
Iki kibazo kiza gisa n’urwenya ariko iyo umukobwa yanze kugisubiza umusore ashobora kumusaba gukoresha ibimenyetso by’amaboko agakora aho yahisemo.
- Ahantu h’ibanga ushobora gukora ku muhungu agahita ashaka ibintu ni he?
Iki kibazo gituma umukobwa ahindukira ahubwo akakubaza utubazo twinshi tujyanye n’ibyiyumviro byawe by’igitsina. Ibi bituma agenda abishaka gacye gacye.
- Wambara iki iyo ugiye kuryama?
Iki kibazo gituma umukobwa atekereza uko aba yambaye kandi akenshi bigahura no guhita atekereza utwambaro dukurura abahungu cyane akunda kwambara iyo agiye kuryama.
Ese ni akahe kambaro uraramo kakurutira indi yose?
Umukobwa ubajijwe iki kibazo atangira kwiyumvisha ko umusore atewe ishema no kuba umukobwa yambara akambaro kamukurura.
Ese wigeze ubona (bikugwiririye cg wabigambiriye) abakunzi bambaye ubusa?
Iki kibazo gituma umukobwa arushaho gushushanya isura we n’umukunzi we baba bafite mu gihe bambaye nk’uko.
Ese ni he ku mubiri wawe hagutera kwifuza kubonana n’umuhungu kurusha ahandi?
Umukobwa asubiza iki kibazo agira ngo mu gihe muzaba muryamanye umusore azamenya aho amukora habasha kugeza ibyishimo bye ku ndunduro. Bituma umukobwa ashushanya uko igikorwa kizamera.
Hari icyo ubutumwa bugufi (sms) bushobora kuguhinduraho ku bijyanye n’ibyiyumviro byawe?
Aha, umukobwa atangira kwibaza utu sms twiza ajya yakira kandi akenshi koko abagore cg abakobwa bakunda ubutumwa bugufi. Musore, uzarebe muri terefoni y’umukunzi wawe uzambwira icyo uzasangamo.
Ese ubona imibonano mpuzandimi (oral s3x) byagushimisha?
Aha umusore ntiyita ku gisubizo ahabwa ahubwo icyo aba agambiriye ni ukwinjiza umukobwa mu ntekerezo z’ibishobora gukorwa mu gihe baryamanye.
- Urashaka ko ngusoma?
Birashoboka cyane ko nyuma y’iki kibazo umukobwa yahita asoma umusore.
Ese ubu nanjye mfite umusatsi byambera ? Cyangwa ….?
Umukobwa atangira kwishakamo isura y’umusore afite umusatsi cyangwa ntawo afite. Ibi kandi bikunda kujyana n’uko umusore aba akorakora mu musatsi w’umukobwa.
Ni iki nakora ngo ubashe kujya muri mood (ubishake)?
Amazi yatembye ubu yageze kure. Hano umukobwa aba yamaze kubishaka pe!
Ese ibyo twaganiye byaguteye kwifuza gukora imibonano?
Niba nta kintu kinini umukobwa yahindutseho, uyu niwo mwanya mwiza umusore akoresha wo gutangira gukora ku bice bitandukanye by’umubiri w’umukobwa.
Twasomana?
Noneho se nagukoraho nta kibazo?
Ubwo nawe urumva ko igikorwa kiba kiri bugufi.
impanuru.zanyu.turazikunda.mukomerezaho.
Nkumukobwayakwemereyewabibwirwaniki
Nkumukobwayakwemereyewabibwirwaniki


c: text/html

text:
Imisemburo iba mu mubili w’umuntu yitwa "phéromones" mu rurimi rw’Igifaransa igira uruhare runini cyane mu birebana n’imibanire y’abantu badahuje ibitsina.Uguhitamo umukunzi nk’uko benshi babivuga ntabwo bishingiye gusa ku kuntu uwo wifuza ko yakubera umukunzi yaba yambara cyangwa se agenda, ndetse n’ibindi bihita bigaragarira amaso.N’impumuro nayo ibigiramo uruhare rukomeye.Kugirango uhitemo umukunzi wiyumvamo hari igihe impumuro ye ariyo igukurura ukanyurwa.
Mu mubiri w’umuntu habamo ingingo ziyungurura imisemburo maze zikaza gusohora ibitakoreshejwe n’umubiri bikajya hanze y’umubiri nk’urugero “icyuya”. Izo ngingo mu Zitera umubiri kwitwara ukwawo. Ibyo rero bigira uruhare runini iyo umuntu ahitamo uwo akunda badahuje igitsina cyangwa inyamanswa zimwe nazimwe gukururana imwe ari ingore indi ari ingabo. Nk’urugero hari udukoko duto twitwa amagweja dukoresha impumuro kugirango dukururane muri ubwo buryo twavuze bw’impumuro. Iyo misemburo rero ikaba ifatwa nk’aho ari isinya (signature) y’umuntu koko nk’ibiranga isinya, nta muntu uhuza impumuro n’undi cyangwa iyo misemburo. Ibyo bikaba binagereranywa n’uturemangingo two mu mubiri twitwa ADN mu ndimi z’amahanga. Burya rero iyo umuntu avuga ati”nkunda impumuro ya runaka numva namuhora iruhande, niwe uba afite urukundo ruhamye kuruta ushingira ku ngendo, ubukire, ubwiza bw’inyuma cyangwa inseko gusa.Gusa ibi bikaba ngo bikoreshwa n’igitsina gore cyane kurusha abagabo. Nk’uko byagaragajwe n’ubushakshatsi bwakozwe mu myaka y’1970, hagaragayeko abantu bose baribakoreweho ubushakashatsi, bagira impumuro bahitamo ubwo bari bahitishijwemo hagati y’imipiray’abahungu yo kwambara irimo ibyuya n’iyo bitarimo. Abagabo bikaba byaragaragaye ko bakururwa na triméthylamine akaba ari ibiboneka mu maraso mu gihe umukobwa cyangwa umugore ari mu mihango. Ubwo bushakashatsi kandi bukaba bwaragaragaje yuko umuntu ahitamo umuntu bakundana cyangwa agirango bagirane imibonano mpuzabitsina, Kugirango babe babasha kubyara umwana ufite ubudahangarwa bwinshi kurushaho.Ibi umuntu yabisobanura avugako biterwan’uko iyo misemburo izakuvamo impumuro ariyo ifasha umuntu kwirinda indwara. Ubwo bushakashatsi kandi bukaba bwakwifashishwa mu gusobanura impamvu hari abantu bakundwa nabenshi kurusha abandi, cyane cyane ku bagabo. Ubusobanuro bwabyo bukaba ari uko haba hariho abantu bafite ubudahangarwa buhambaye bugaragazwa no kuba batarwaragurika. Ibyo rero bigaragaza ko uwo muntu aba afite ubudahangarwa twakwita ko buri mu bwoko butandukanye, bwakenerwa n’igitsina gore benshi mu guhitamo umukunzi.ibi n’ibyavuye mu bushakashatsi…. Ariko nanone ntibivuze ko abantu bose bagendera ku mpumuro.kuko buri wese mu rukundo agira icyo yiyumvamo ugasanga atandukanye na mugenzi we bihambayeI
Video Abakobwa Beza
Impumuro igira ruhare runini mu rukundo
Imisemburo iba mu mubili w’umuntu yitwa "phéromones" mu rurimi rw’Igifaransa igira uruhare runini cyane mu birebana n’imibanire y’abantu badahuje ibitsina.Uguhitamo umukunzi nk’uko benshi babivuga ntabwo bishingiye gusa ku kuntu uwo wifuza ko yakubera umukunzi yaba yambara cyangwa se agenda, ndetse n’ibindi bihita bigaragarira amaso.N’impumuro nayo ibigiramo uruhare rukomeye.Kugirango uhitemo umukunzi wiyumvamo hari igihe impumuro ye ariyo igukurura ukanyurwa.
Labels: urukundo

robotstxt: allowed

filter: keep


text:
Nyagatare: Umusore yabenzwe ku munsi w’ubukwe
Umusore wo mu Karere ka Nyagatare witwa Niyomwungeri Jérémie yabenzwe n’umukobwa witwa Uwineza Gloria utuye i Matimba ku munsi w’ubukwe bwagombaga kuba ku wa Gatandatu tariki ya 18 Nzeri 2021.
Uwo munsi ni bwo imiryango ya Niyomwungeri yari yiteguye kujya gusaba ndetse no gushyingirwa, ariko biza kurangira bibaye amarira kuko umugeni bamutegereje bakamubura.
Niyomwungeri yatangaje ko kuva mu gitondo cy’uwo munsi umukobwa yakuyeho telefone ye, ubwo yari amaze kumubwira ko agiye gukoresha imisatsi.
Uwo mukobwa yaje kuburirwa irengero bakomeza gushakisha baraheba, kugeza ubwo bafashe icyemezo cyo kujya iwabo na bwo baramubura.
Yagize ati “Mu gitondo cya kare twariteguye ngo tujye kuzana umugeni, twahamagaye telephone y’umukobwa turayibura kuva saa kumi z’igitondo. Twagerageje guhamagara musaza we batubwira ko umukobwa yabuze ndetse bitangira kuba birebire uko amasaha yisunikaga, ni ko benshi mu nshuti n’abavandimwe bageragaho”.
Yakomeje agira ati “Ibitekerezo byari bimaze kundenga dore ko n’iwabo bari banze ko duhaguruka, saa cyenda z’igicamunsi ni bwo twafashe umwanzuro wo kujyayo. Twagezeyo dusanga imiryango ye yose irahari batubwira ko babuze umukobwa tugwa mu kantu”.
Yakomeje asaba imbabazi abantu bose bari bamutwerereye, abari bataye umwanya wabo bakaza kumutahira ubukwe.
Yagize ati “Ku bo inkuru yange yagushije bambabarire, ndizera ko nta kiba Imana itakizi, nta kiba ngo cyo kugira iherezo. Ku ruhande rumwe ndababaye kuba ntarabonye uwo nakunze ariko ku rundi mbabajwe n’abantu ba kure bakoresheje amatike yabo baza mu birori ariko ntibabibone”.
Niyomwungeri avuga ko icyo kibazo yamaze kugishyikiriza inzego z’ubuyobozi kuko ngo yabwiwe n’abo mu muryango w’umukobwa ko bamukingiranye ngo adakora ubukwe n’umusore wabahaye inkwano nkeya.
Kugeza ubu ntiturabasha kuvugana n’umuryango w’umukobwa ngo tumenye na bo uko babisobanura nibatuvugisha tuzabibagezaho.
Ibitekerezo ( 1 )
Kubenga biba ku isi hose.Ni kimwe mu bintu bibabaza cyane.Ni UBUHEMU bukomeye kandi ni icyaha gikomeye kizabuza abantu benshi kubona ubuzima bw’iteka.Tujye twirinda guhemuka.Bibabaza Imana yaturemye,ikadusaba gukundana.


text:
Rusizi: Mutombo Fidèle amaze imyaka 56 akiri ingaragu, ariko afite ibyiringiro byo gushaka!
Yanditswe na: Ubwanditsi
2013-11-03 13:13:54
Nitwa Mutombo Fidele, mwene Kabirigi Zacharie na Karugereka Marie. Navutse mu w’1957, mvuka ku babyeyi bakijijwe. Nabatijwe mu mazi menshi ku wa 30/09/1971, hanyuma taliki ya 15/02/1972 nuzura Umwuka Wera.
Navukiye mu mateka mabi, kuko data yasize mama antwite inda imaze amezi arindwi akajya gushaka ubuzima i Bugande ariko akaza gupfirayo (birumvikana ko ntamuzi). Byageze igihe mama nawe ajya i Burundi gushakirayo umugabo, nawe yaje gupfirayo bari batura i Gihanga ku ibarabara rya 6.
Byageze mu w’1983, njya gushaka mama i Burundi ariko nagiriyeyo ibyago kuko bamfunga banziza gusenga igihe president Bagaza yafungishaga insengero agategeka ko abantu bose baba Abisilamu. Namaze amezi icyenda muri gereza, hanyuma mfunguwe ngaruka mu Rwanda.
Data nta mutungo yari afite. Natunzwe n’abagiraneza: CNV yaje kumpa amabati ndubaka, itorero rya Gihundwe rimpa ibiti nubaka akazu gato ari na ko mbamo kugeza ubu. N’ubwo nabuze ubushobozi bwo gushaka umugore, nagize intambara z’abakobwa benshi bansaba ko twakwishyingira, ariko nkanga gukora icyaha kuko nari naramenye ukuri kw’ijambo ry’Imana.
Hari ubwo nanjye nagiraga umutima wo kurambagiza, ariko abakobwa bazi ubuzima mbaho bakambega cyane ko babonaga ubuzima nta mpinduka bugira. Ariko na none ibyiringiro byanjye ni uko nzashaka, kuko kenshi iyo nsenze Imana imbwira ko nzakora ubukwe kandi bwiza.
Tumubajije icyo yabwira urubyiruko rwishyingira kuko rukennye, yakomeje atubwira ati “Jyewe nagira inama urubyiruko ko bakwiriye kubaha Imana, kuko icyaha cyose kigira ingaruka mbi. Iyo wishyingiye, uba unyuranije n’ubushake bw’Imana. Ahubwo ni byiza ko bategereza isaha y’Imana ikazabakorera ibitangaza.” Yakomeje agira ati:
“Ndashima Imana, imyaka mirongo itanu n’itandatu nta bwo itorero riranshyira inyuma kuko nakoze icyaha kandi ndacyafite ibyiringiro byo kuzakora ubukwe.”


text:
KWIGA
Iyo umaze kwishyura amahugurwa kuri sobanuka.com yemejwe, wayiga mu buryo bukurikira
1. Winjira muri konti yawe ukanze kuri buto ya “INJIRA“, ugashyiramo username/email na password byawe ugakanda LOGIN ( Wemerewe kwinjira muri konti yawe ahantu hamwe ku nshuro, ntabwo wankwinjiriramo ahantu harenze hamwe. )
2. Wagera muri konti yawe ukajya kuri profile yawe ukanze kuri buto ya “Profile” hejuru, ikakugeza muri profile yawe.
3. Uhita ubona amahugurwa uba wariyandikishijeho yose, ugakanda kuyo wifuza kwiga uwo munsi.
4. Yafunguka ugakanda kuri buto ya “CURRICULUM” ukareba amasomo yose ari muri ayo mahugurwa ugakanda kw’isomo ushaka kwiga.
5. Buri somo ufunguye iyo urangije kuryiga uhita ukanda kuri buto iri ahahera ya “COMPLETE LESSON” kugirango bigufashe kumenya aho uzatangirira ubutaha ugarutse kuri ayo mahugurwa. Isomo rikurikiraho rihita ryizana ako kanya ugikanda “COMPLETE“, ariko riramutse ritaje wareba ahanditse “Next” hasi, ugakanda kw’isomo rikurikiraho ugakomeza kwihugura kugeza usoje. Udakanze COMPLETE LESSON ntiwabasha kubona certificate mu nyuma.
6. Iyo urangije kwiga isomo ry’uwo munsi uhita ukanda kuri “SOHOKA” hejuru, ugasohoka muri konti yawe, kuko uyirekeyemo ugakenera kuza kuyikoresha ahandi ntiwabasha kuyinjiramo wayisizemo, kuko konti igomba gukora ahantu hamwe ku nshuro. Bityo jya urinda konti yawe uyicunge wigengesereye kugirango itabura, ukabura amahugurwa yawe yose.
IBYAGUFASHA MU KWIGA
FORUM: Hejuru ya buri mahugurwa haba hariho forum(uruganiriro) rwo abiyandikishije kuri ayo mahugurwa bose bashobora kuganiriraho, bakanabarizamo ibibazo bagasubizwa, n’ibindi bifuza kuvugaho byerekeye ayo mahugurwa. Abiyandikishije kuri ayo mahugurwa nibo bonyine babasha kubona urwo ruganiriro n’ibirimo byose. Ndetse ushobora no gushyira comment kuri buri somo urangije kwiga ukwaryo.
IMYITOZO: Amahugurwa agiye arimo imyitozo na activities ugenda ukora mu rwego rwo gupima ubumenyi umaze kwakira mu masomo uba warangije kwiga.
PROGRESS: Ushobora kureba aho ugeze wiga wifashishije “progress bar” iri hejuru ya buri mahugurwa ikwereka aho ugeze wiga ayo mahugurwa n’ibisigaye ngo uyarangize. Iyo progress bar ibara ikurikije amasomo wagiye ukandaho “COMPLETE LESSON” yose, ikayagereranya n’asigaye ngo usoze, iyo utakaze COMPLETE ibara nkaho iryo somo utararirangiza.
HD: Guhindura karite(quality) ya videwo na audio y’isomo uriho ushobora gukanda ahanditse HD kuri player hasi ubundi ukihitiramo karite ya videwo ushaka, uko irushaho kuba nini niko igaragara neza ikanakenera bundles za interineti nyinshi, naho intoya ntigaragara neza ariko ntikeneye bundles za interineti nyinshi ngo ikore(wanagabanya karite ya videwo igihe uri kuri interineti igenda buhoro kugirango videwo itagenda yihagarika).
IYO URANGIJE KWIGA
Iyo urangije kwiga uhita ubona buto ya “FINISH COURSE” hejuru y’amahugurwa, ukayikandaho kugirango uhabwe seritifika(Ariko iyo buto ntishobora kuza utakanze COMPLETE LESSON ku masomo yose.), ikindi gihe uzagarukira kuri ayo mahugurwa uzajya uhita ubonaho buto ya “VIEW CERTIFICATE” ikwereka seritifika yawe kuri ayo mahugurwa, ndetse wanayisanga muri sekisiyo ya “Certificates” kuri profile yawe. Iyo uyifunguye ushobora kuyicapa ukanze “Print” cg ugahitamo kuyibika kuri mudasobwa.
ICYITONDERWA: Amazina wagize Display Name niyo aza yanditse kuri seritifika yawe.
FEEDBACK
Urangije kwiga, cg se amahugurwa uyagejeje hagati ushobora kutubwira uko ubyumva ukanze kuri section ya “REVIEWS“, ubundi ugatanga ubuhamya bw’uko ayo mahugurwa ameze.


text:
Hirya no hino mu Turere dutandukanye tw’u Rwanda,ubu hera ibigori bimeze neza kandi ku bwinshi.N’iyo bikiri mu murima biba bishamaje. Byasarurwa bikaba ibindi.Si ukubirya kakahava!
Byaba byokeje cyangwa bitetse,ibigori ni Mugorentunsige. Ntibigora ku itabaro.Haba mu modoka cyangwa mu murima, ubitamira ugenda ntibikubuze no gukubita isuka.Umwana na we iyo acyeguye arwana na cyo ntiyongera kurira.
Nyamara burya si ku busa bimerera nabi abanyagifu.N’ubwo umuntu abikubita amaso amazi akuzura akanwa,byifitemo ibinyamyunyu(acides gras) bitagwa neza umubiri w’umuntu.Ahandi babihinga nk’ibiryo by’amatungo.
Twandika ibi,ntituzinduwe no guca intege abo bitera akanyamuneza, bakabyiririrwa bakanabirarira.Hari n’ubwo aba ari byo biboneka ku bwinshi kandi bihendutse.Aha birumvikana ko ntawabireka kandi ari byo yejeje byonyine.
Nanone ariko hari uwakwibaza niba kuvuga ko bitera gusaza imburagihe hari aho bihuriye n’amabwiriza yo kubihinga ku bwinshi aherekejwe n’amategeko abuza kubirya binyuranyije n’amategeko.Nawe se,nko kuva mu mwaka wa 2011, ngo nta muturage wemerewe guca cyangwa kotsa ikigori! Amategeko nk’aya ari mu Mirenge itari mike:
Biragaragarira amaso ko aya ari amategeko y’uburyo bwo guhingira isoko no kurengera umuhinzi!Ni ukuvuga ko ibigori bigomba kuribwa n’uwabihashye.Ubutaha hazajyaho amategeko y’uburyo bwo kubirya(loi de la consommation)burenze kubyotsa no kubijyana mu isoko(gukoramo amavuta yo kurya no kwisiga,inzoga zikaze,ibisuguti..).
Ntawahirahira ngo yirengagize akamaro k’ikigori kandi gikize ku ntungamubiri nka calcium,magnésium,fer na zinc umubiri ukenera mu kwiyubaka(croissance).Nyamara nk’uko tubikesha ikinyamakuru passeportpsante.net, ngo ikigori nanone gikungahaye kuri « acide phytique » yizingira kuri izo ntungamubiri ikazibuza gukwirakwira vuba mu mubiri, aribyo bituma uruhu rukomera aho koroha.Ibi bikaba byiza ku matungo aba agomba gutanga umusaruro vuba.
Bityo,abarya ibigori cyane kandi kenshi(byaba sirop,amavuta y’ibigori,ubugari…)barakomera ariko bagakenyuka vuba kuko bataramba(ni accélérateur de vieillesse).Ni aho kubirya mugereranya(avec mesure et modération).
By P.B


text:
Iyi ndirimbo imara iminota 5 n’amasegonda icyenda, ikoze mu buryo bw’isengesho cy’umukiristo uba yinginga Imana ngo ibabarire abatuye Isi ibyaha bakoze, ibayobore inzira nziza.
Murangwa yabwiye IGIHE ko iyi ndirimbo yayikoze agamije gukangurira abakiristo kwiyegereza Imana igihe cyose bacitse intege.
Ati “Indirimbo igamije ubutumwa bwiza, ikindi ni ukugira ngo abantu bamenye ko hari umuntu udushoboza kandi akaduha imbaraga zo gukomeza mu rugendo rugana mu ijuru.”
Yakomeje avuga ko yifuza ko uzayumva wese, izamufasha kumva ko hari ahandi yakura imbaraga zo kunesha umwanzi satani.
Ati “Ni ni ukumenya neza ko uko waba umeze kose, uwo waba uri we wese, hari izindi mbaraga zigushoboza kugira ngo ube uwo uri we cyangwa gutsinda sekibi ari we satani.”
Iyi ndirimbo mu buryo bw’amajwi yatunganyijwe na Ndaje Music yo mu Rwanda ndetse na Ben studio (USA), mu gihe amashusho yatunganyijwe na Umuco photography akayoborwa na Moses.
Muri Mutarama uyu mwaka, Murangwa yari yashyize hanze indi ndirimbo yise’ Uduhembure’ isaba Imana kugoboka Isi muri ibi bihe yugarijwe na Covid-19 n’ibindi bibazo.


text:
Rusizi: Abo ku Nkombo barishimira ko imiyoborere myiza yabakuye mu bwigunge
Yanditswe na INGABIRE RUGIRA ALICE
Abaturage bo mu kirwa cya Nkombo giherereye mu murenge wa Nkombo mu karere ka Rusizi barimira imiyoborere myiza igihugu gifite muri iki gihe, kuko yabakuye mu bwigunge bari barashyizwemo n’imiyoborere mibi u Rwanda rwagize mbere ya Jenoside yakorewe abatutsi mu 1994.
Ubu ariko baratangaza ko iterambere ryabagezeho babikesheje ubuyobozi bwiza burangajwe imbere n’Umukuru w’igihugu Paul Kagame wabasuye akabona akababaro kabo, akabasezeranya kubateza imbere none iryo terambere ryabagezeho.
Nyandwi Theophile, umuturage wo ku kirwa cya Nkombo yagize ati “Biragoye kugira ngo tuvuge ibigwi by’Umukuru w’igihugu Paul Kagame na FPR-Inkotanyi dukurikije ahantu umurenge wacu uvuye, imiyoborere myiza yatuzaniye umurenge mwiza buri kagali gafite ibiro bisobanutse, hano hari ishuri ry’ibyatsi tukiga kugera mu mwaka wa kane twicara ku mitumba.
Twambukaga hakurya tugaterwa amabuye tugiye kwiga, ntitureme isoko rya Kamembe bakadutera amabuye kubera ko batwitaga abashi, bakatwita abanyamahanga mu gihugu cyacu. Ubu dufite umudendezo wageze no mu butabera, twari dufite umuntu ukomeye Munyakazi Benoit hano ku Nkombo ari umupolisi wa komine ariko ubu twese tumaze kuba abantu bakomeye mu ngeri zose.”
Ubu mu Rwanda hose turarahari bamwe bigisha za kaminuza, hose turi abacuruzi bakomeye, mu nzego zifata ibyemezo turimo abanyenkombo kuko twahawe agaciro nk’abandi banyarwanda. Ubu ikirwa cya Nkombo kirazwi hose cyagezeho ibikorwa remezo, ni yo mpamvu nta mpamvu yatuma tudatora Umuryango FPR-Inkotanyi.”
Ugirashebuja Remy na we ni umuturage mu murenge wa Nkombo mu kagali ka Bigoga ho mu karere ka Rusizi, yunzemo ati “Uwaduhaye turamuzi yadukoreye ibyiza hano ku Nkombo, uwo ni Umukuru w’igihugu cyacu cy’u Rwanda Paul Kagame hamwe n’umuryango FPR-Inkotanyi natwe ubwacu hari igihe tujya tureba tugatangara dukurikije aho batuvanye, turabashimira kandi tuzakomeza kubashyigikira.”
Nsigaye Emmanuel, Komiseri w’umuryangoy FPR-Inkotanyi ku rwego rw’intara y’Iburengerazuba, yavuze ko umuryango FPR-Inkotanyi nta warondora ibyiza byawo, avuga ko bazakomeza guteza imbere abanyarwanda.
Yagize ati “Ibyiza umuryango FPR-Inkotanyi wakoreye abanyarwanda nta wabirondora, ni byiza gukomeza kwibukiranya ibyiza byagezweho no gushyigikira ibisigaye gukorwa, dukomeze twishimire ibigwi by’umuryango wacu FPR kandi tunakomeza gushyigikira urangaje imbere ari we Nyakubahwa Paul Kagame, we watumye u Rwanda rugera aheza hishimirwa na buri wese.”


text:
Ubundi mu muco nyarwanda iyo umwana amaze iminsi umunani avutse yitwa izina n’ababyeyi. Uyu muhango wo kwita izina ujyana n’undi mugenzo wo kwomora, ni ukuvuga gukora imibonano mpuzabitsina mu rwego rwo kweza uyu muhango wo kwita izina nk’uko bikunze kuvugwa n’abashesha akanguhe benshi. Iyo uganiriye n’abakuru bavuga ko ngo uyu muhango wo komora ufasha umubyeyi gukira vuba kuko ngo amasohoro y’umugabo agenda akoza muri nyababyeyi bityo ibisebe umubyeyi aba yagize yibaruka bigakira. Ariko se iyi myumvire yaba ari yo koko?
Oya. Usibye no kuba atarakomera, si byiza kwihutira gukora imibonano mpuzabitsina igihe gito nyuma yo kubyara kuko bishobora gukururira umubyeyi kuba yava cyane cyangwa bigatuma umubiri udasubirana vuba. Ku bw’ibyo abahanga mu kumenya indwara z’abagore bavuga ko byibuze umugore wabyaye agomba kongera gukora imibonano mpuzabitsina nyuma y’ibyumweru bitandatu. Nyuma y’iki gihe nyababyeyi iba yarafungutse igihe umwana avuka iba yasubiranye ndetse no kuva biba nyuma yo kwibaruka biba byahagaze. Muri iki gihe nibwo ahantu haba haradozwe nyuma y’uko umwana avuka haba hakize ku buryo nta ngaruka byatera mu gihe cyo guhuza urugwiro hagati y’abashakanye.
Gusa hari abagore bamwe bifata igihe kirekire kugira ngo bibone muri uyu mushyikirano w’abashakanye bitewe n’impamvu zitandukanye nk’umunaniro, ihungabana riturutse ku kubyara aribyo mu cyongereza bita postpartum blues (post partum depression) ndetse abenshi bagatinya kuba bakongera gusama ako kanya.
Na none kandi abahanga mu kuvura indwara z’abagore(gynecologists) bavuga ko nyuma y’uko umugore abyaye, igitsina cye kibura ubuhehere ndetse kigasa n’aho gifunganye(tender) cyane cyane iyo yonsa. Bityo rero ibi bikaba byatuma imibonano mpuzabitsina itamunogera kubera ububabare ashobora kugira mu gihe akorana iki gikorwa na mugenzi we. Niyo mpamvu niba ufite iki kibazo ugomba kureba muganga akakugira inama. Gusa hari bimwe mu byo ugomba kwitaho:
1. Mugore, igihe wiyiziho iki kibazo cyo kubabara mu mushyikirano w’abashakanye nyuma yo kubyara, koresha amavuta atuma ubobera(lubricating cream or gel), cyangwa se usige umuti w’amavuta muke wongera imisemburo yo mu gitsina gistina cyawe(estrogen cream)
2. Mugabo gerageza kogana n’umugore wawe, nyuma umuguyaguye unamusoma bityo bizatuma yibona neza mu gikorwa kizaba kigiye kuba
3. Mugabo umvikana n’umugore wawe uburyo mwakoresha bumunogeye mu gihe cy’umushyikirano. Mu gihe kandi uri muri iki gikorwa, irinde kuba wabangamira umugore wawe cyane cyane utoneka ahaba harababaye
4. Mugabo baza umugore wawe niba utamubabaza. Niba ububabare bukomeje kwiyongera cyangwa se budakize, ihutire kureba umuganga w’indwara z’abagore abagire inama mwembi.
Mbere y’uko kandi mufata icyemezo cyo gusubukura guhuza urugwiro, mugomba kumvikana ku buryo mugomba gukoresha mu kuboneza urubyaro kuko igihe cyose mubikoze mutafashe imiti yo kuboneza urubyaro umugore aba ashobora gutwita kabone n’iyo yaba yonsa. Kongera gusama byibuze nyuma y’imyaka hagati y’itatu n’itanu bikaba bifite umumaro ku buzima bw’umubyeyi n’umwana kuko bigabanya impfu z’ababyeyi ndetse n’iz’abana ndetse bikanagabanya indwara za hato na hato zigaragara mu bana bavutse ari indahekana.
Na none kandi nk’uko bigaragazwa n’umwanditsi Setty-Venugopal, kuringaniza urubyaro bifasha ababyeyi gukira ingaruka zaba izo ku mubiri cyangwa izo mu ntekerezo baba batewe no kubyara ndetse bikanabakaha igihe gihagije cyo kwita ku mwana neza. Naho guhita wongera gusama bikaba byaba bimwe mu byago byo kwikururira ibibazo birimo nko kubura amaraso(anemia), kuba ko mu mura kaba katari mu mwanya wako mu buryo butunguranye(endometriosis) ndetse no kuva cyane(hemorrhage) kimwe mu bihitana ababyeyi benshi.
Ubuzima bw’umubyeyi n’umwana bwitaweho hahindurwa imyumvire nk’iyi yo komora, imiryango igafatanya mu ku bungabunga ubuzima bw’umubyeyi hitabwa ku kuvanaho bimwe mu bibangamira ubuzima bw’umubyeyi ndetse hakanashyirwa ingufu mu gukangurira abantu kuboneza urubyaro, nta kabuza u Rwanda n’Afurika yose twakomeza kugabanya umubare w’abapfa babyara, cyangwa umubare w’abahitanwa n’inda ndetse n’umubare w’abana bapfa bavuka cyangwa bapfa mbere y’imyaka itanu bityo tukagera ku itembere rirambye.
Video Abakobwa Beza
Ibyo Komora (gukora imibonano mpuzabitsina mu rwego rwo kweza umuhango wo kwita izina
Ubundi mu muco nyarwanda iyo umwana amaze iminsi umunani avutse yitwa izina n’ababyeyi. Uyu muhango wo kwita izina ujyana n’undi mugenzo wo kwomora, ni ukuvuga gukora imibonano mpuzabitsina mu rwego rwo kweza uyu muhango wo kwita izina nk’uko bikunze kuvugwa n’abashesha akanguhe benshi. Iyo uganiriye n’abakuru bavuga ko ngo uyu muhango wo komora ufasha umubyeyi gukira vuba kuko ngo amasohoro y’umugabo agenda akoza muri nyababyeyi bityo ibisebe umubyeyi aba yagize yibaruka bigakira. Ariko se iyi myumvire yaba ari yo koko?
Labels: abagore, imyororokere


text:
Musenyeri Nzakamwita yasabye urubyiruko kutaba imburamukoro
Yanditswe na KAYITARE JEAN PAUL
Urubyiruko rwo muri Diyoseze ya Byumba rurasabwa kutaba imbata y’ibiyobyabwenge no kutagira akazi rukora. Musenyeri Nzakamwita Seriviliyani, umushumba wa Diyoseze ya Byumba yabigarutseho mu munsi mukuru w’urubyiruko wabereye muri Paruwasi ya Kiziguro mu karere ka Gatsibo mu Ntara y’Iburasirazuba mu mpera z’icyumweru gishize. Musenyeri Nzakamwita ahamya ko urubyiruko runywa ibiyobyabwenge rutaramenya Kirisito akabasaba kubireka ahubwo bagakora bateza imbere.
Uyu mushumba yagize ati “Ntidukeneye urubyiruko rw’imburamukoro, nimukore mwiteze imbere ubwanyu, muteze imbere Kiliziya ndetse n’igihugu cyababyaye.” Musenyeri Nzakamwita asobanura ko ikibazo kiri mu rubyiruko ari ukutarwanya ubushomeri, kutita ku mirimo, imiryango itakita ku bana babo, gutinya imirimo ku rubyiruko n’ibindi.
Ati “Ni yo mpamvu nsaba ababyeyi kwita ku bana babo kuko ni ho ubuzima butangirira.” Umushumba wa Diyoseze ya Byumba, asaba urubyiruko kwirinda kwishora mu busambanyi, gukina urusimbi bagamije gukira vuba, kwirinda gutega amatwi ababashuka bakabajyana mu bihugu byateye imbere bagakoreshwa imirimo mibi. Yagize ati “Nimugera mu bikomeye muge mushikama musenge.” Asaba kandi urubyiruko kwibumbira hamwe, kwegera inzego z’ibanze bagakorana no gukora amatsinda abateza imbere.
Musenyeri Nzakamwita ashishikariza buri musore cyangwa inkumi kugira aho abarizwa, kugana amatsinda buri wese akagira umuryango w’agisiyo gatulika abamo ndetse na gahunda za Leta bakazigaragaramo.
Ku rundi ruhande anabasaba kwirinda ababashuka bakaba bashobora kubashora mu ntambara. Ati “Hari abashukanyi hanze aha babashora mu nyungu zabo nko mu ntambara. Ibyo ntimukabyemere ahubwo mubirwanye kuko bibangamira ejo hanyu hazaza. Ntimuzateshuke kwiteza imbere no guteza imbere igihugu na Kiliziya. Ibanga mwakoresha ni umusaraba wa Kirisito waducunguye.”
Urubyiruko rwo muri diyosezeye ya Byumba rwahuriye muri Paruwasi ya Kiziguro mu karere ka Gatsibo, Musenyeri Nzakamwita umushumba w’iyi diyoseze yarusabye kwiremamo umuco wo gukunda igihugu no kugikorera kuko kirabashyigikiye.


text:
Yabigarutseho ubwo yatangizaga igihembwe cy’ihinga A mu Murenge wa Karama, urangwa ahanini n’imisozi miremire, ku buryo hari aho usanga ubutaka buhanamye cyane, igikorwa cyabaye mu cyumweru gishize.
Yagize ati “Hari umuntu mwari mwabona ufata ubutaka bwe akabukoramo amaterasi y’indinganire ku giti cye? Uwabikora se ntabwo yabona umusaruro nk’uwo dukura mu materasi? Kuki tutabikora? Abantu badikanyije bashobora gufatanya, uyu munsi bagakorera umwe, hanyuma bagakorera undi.”
Yanababwiye ko hari abahinzi bamaze kubona ko ubuhinzi bwakiza umuntu, ku buryo nko mu Majyaruguru y’u Rwanda hari abasigaye bikorera amatetasi.
Ati “Za Gicumbi, Nyabihu n’ahandi umuntu ajya mu isambu ye, akayikoreramo amaterasi y’indinganire.”
Yabemereye kandi ko uziyemeza kwishyirira amaterasi mu isambu akarere kazamutera inkunga y’ishwagara yo gufumbiza.
Abahinzi yabwiraga bavuga ko na bo babona inama bagiriwe ari ngombwa n’ubwo muri bo hari abavuga ko ubutaka bagira ari ubwo mu kabande gusa.
Icyakora hari n’abavuga ko babona batabishobora, aba ariko bagirwa inama y’uko bashobora no kureba amashyirahamwe baba bahaye ubutaka buhanamye batanabasha guhinga, yo akaba yabukoraho amaterasi, hanyuma bakumvikana uko bazabufatanya mu kububyaza umusaruro.
Biteganyijwe ko mu Karere ka Huye, muri 2024 hazaba hamaze gushyirwa amaterasi y’indinganire kuri hegitari 1786, kandi ko kuri ubu amaze gushyirwa kuri hegitari 1631.


text:
Uzi ahantu 8 ku mubiri w’umugabo wakora muri mu cyumba ukamuvugisha Igishinwa atarakize?— August 9, 2016
Please enter banners and links.
Inshuro nyinshi abakundana iyo bagiye guhuza urugwiro mu cyumba bashaka kwishimisha ,abagore benshi bo ntibajya bita kumenya aho wafata ku mubiri w’umugabo agafatwa n’amashanyarazi akavuga urushinwa atararwize.
Nkuko abagabo babikora ku bagore n’abagore niko bakabikoze ku bagabo cyangwa kubo bakundana kugirango mwese murusheho kuryoherwa.
Ntago abagore aribo bagomba kuryoherwa gusa kuko usanga abagore babwira abagabo ngo amwonke ibere nibwo yumva uburyohe cyangwa ati undigate mu gutwi cyangwa ahandi azi bamukoraho akarushaho kubishaka ndetse akaryoherwa cyane.
N’abagabo bagira aho umugore yamukora akumva amashanyarazi amwirutse umubiri wose agatangira kuvuga indimi umugore atazi kubera yamufashe ahantu yumva hamujyana mu ijuru.
Imibonano mpuzabitsina n’ingezi cyane kuko mujya kuyikora mushaka ko mwembi muryoherwa niyo mpamvu uba ukwiye kumenya ibice by’umubiri w’uwo mukundana wafataho akarushaho kuryoherwa kandi iyo ubimukoreye kurusha abandi niwowe akunda cyane.
Abashakashatsi bavuga ko abagore benshi hafi 78% iyo bari hamwe n’abakunzi babo usanga bo bafata mu mugongo w’abagabo cyangwa mu mutwe cyangwa no kubugabo bwabo bazi ko ari hafungura gushaka cyane kumugabo ariko baba bibeshya.
Niba ushaka kumenya aho wafata umugabo akarushaho kuryoherwa uzite kuri aha hakurikira ,
1.Hagati y’umunwa wo hasi n’akanwanwa :aho hantu hagira swingi nyinshi ,uzabigerageze musomana maze ujye uhanyuza isonga yururimi azajya ashaka konka ururimi rwawe urumwime ukomeze uruzengurutse aho hantu azarushaho kumva amashanyarazi amwinjira arusheho kuryoherwa.
2.Mu ijosi ,Abagore benshi baba bazi ko gusomana no gufatafata umugabo mu misatsi n’ubugabo aribyo bituma umugabo nawe aryoherwa ahubwo bakibagirwa igice gikomeye cyane gifite aho gihurira n’umugabo bwe.
Bwira umugabo aryame agaramye maze ujye umuriga mu ijosi ikoresheje ururimo azaryoherwa cyane.Bamwe abagabo babanga kubera baba batashoboye kubashimisha kubera ko hari uwigeze kumushimisha utamushimisha akakwanga kimwe n’abagabo batazi gushimisha abagore.
Uzarebe iyo umugabo yashimishije umugore niyo yamukubita ate ,niyo yamuhemukira bingana bite ntaho umugore yajya kimwe n’umugore washoboye kwemeza umugabo we niyo umugore yahemukira umugabo ate ,umugabo arisaza akagira gute ahubwo bikarangira ariwe usabye imbabazi ngo basubirane.
3.Akobo kaba iruhande rw’agatsitsino ,ako kobo kagira swingi nyinshi ku bagabo ,Umugore jya hejuru ureba kubirenge bye n’ubona asa n’utangiye kugira imbaraga nkeya ukande kuri ako kobo buhoro buhoro uzajya kubona yongeye kugira imbaraga mukomeze urugendo.
4.Imifuka ibika Amabya y’umugabo ,aho haba swingi nyinshi cyane ,mbere y’uko mutangira urugendo mu gihe mugisomana cyangwa mutangiye ibiganiro ujye unyuzayo intoki ukoreho ,uzengurutseho intoki gahoro gahoro umugabo azumva uburyohe.
5.Ubugabo cyangwa igitsina cy’umugabo ,Ubugabo bugira swingi nyinshi ,niba ushaka ko mugenzi wawe nawe aryoherwa fata urutoki rwegereye igikumwe hamwe n’igikumwe ibikoremo nka zero igitsina cye igishyire muri iyo zero wakoze ujye uzamura umanura gahoro gahoro unyuzemo ubikore vuba vuba uzabona mugenziwawe aryohewe cyane agize n’imbaraga nyinshi.
6.Umutwe w’igitsina cy’umugabo,wowe umugore fata igitsina cy’umugabo ku mutwe wacyo ujye unyuza ku minwa yawe nkuwisiga lipstick azaryoherwa cyane ariko iminwa igomba kuba ibobereye.
Ushobora no kujya winjiza no mukanwa gahoro gahoro akorakora no kumubiri we aho ushaka hose ashobora gutaka kubera uburyohe aba yumva.
7.Hagati y’umutwe w’igitsina naho gitangirira ,aha hantu kubera hihishe kugirango uvugisha mushuti wawe igishinwa wumve amajwi atandukanye avuga ,wumve ukuntu avuga indimi nyinshi utazi koresha ururimi ujye urukozaho uzamura usa nuganisha ku mutwe w’igitsina cye azakuririmbira mu majwi atandukanye akubwire indimi nyinshi n’igishinwa kandi atarakize kubera uburyohe azaba yumva.
8.Gerageza umwonke amabere ye maze ujye ukoresha isonga y’ururimi ku moko y’ibere rye ,aho hantu naho hagira swingi nyinshi kubagabo ndetse bituma agira imbaraga zo gukomeza urugendo mwatangiranye.
Hari abagabo nabo baba bashaka ko babafatafata ahntu ku mubiri wabo kugirango barusheho kumva ari byiza baryoherwe n’imibonano mpuzabitsina ,iyo uwo bari kumwe atabimukoreye ugasanga bose ntibaryohewe kugirango mwese muryoherwe gerageza umukore kuri ibyo bice uko ari 8 ntuzaburamo 3 byingenzi bituma muryoherwa.
Noella
81,453 total views, 69 views today
2 Comments
-
Mwiriweho neza. nitwa emmanuel logic, nabazaga nti ” ese kuberiki amakampani ya ama-bet nka forterbet, premierbet, etc iyo umukiriya (beteur) atsindiye amafaranga menshi hejuru ya 500.000frw
(ya betinze) banga kumwishyura kandi wa narega murukiko bigapfa ubusa bakakuzinzika mpaka!” ese kuberiki mu rwanda ntarwemgo rushinzwe kurenganura abariganwa ibyabo? ex: MUREGO PHILIPPE Nabandi benshi.


text:
Nyuma y’igihe kinini batagira amazi meza ubu ibyishimo ni byose
Utugari dutanu tw’umurenge wa runda mu karere ka Kamonyi tutagiraga amazi meza nyuma y’imyaka itazwi twabonye amazi meza.
Kuri uyu wa 10 ugushyingo 2015 utugari dutanu tugize umurenge wa runda mu karere ka Kamonyi aritwo Gihara , kabagesera , Muganza , Kagina na Ruyenzi nitwo twahawe amazi meza nyuma y’imyaka itazwi iki gice gituwe n’abaturage batazi uko amazi meza asa.
Kankwanzi Jeanne Francoise, umuturage wo mu kagari ka Gihara kuri we yavuze ko bitari byoroshye kubona amazi meza ngo kuko bakoraga urugendo rw’ibirometero bitari munsi ya bibiri cyangwa bitatu kandi bakishyura amafaranga 200 cyangwa 250 ku ijerekani imwe.
Nyirandayisabye Christine umunyamabanga nshingwabikorwa w’umurenge wa Runda wahawe aya mazi avuga ko aka gace kari kamaze imyaka itabarika gafite ikibazo cyo kutagira amazi meza, akagira ati
mubyukuri birashimishije kuko kuva abaturage batangira gutura bari bataragera ku rwego rwo kubona amazi meza asukuye uretse kuvoma amasoko no mutubande ,none icyo tubasaba ni ukuyafata neza bakajya bitondera ahanyuze ibitembo by’amazi kandi tukabashishikariza kugira isuku kuko amazi yabegereye.
Rutsinga Jacques umuyobozi w’akarere ka Kamonyi yavuze ko aya mazi meza bahawe aje guhindura ubuzima bw’abaturage basaga ibihumbi makumyabiri na bine b’umurenge wa runda ndetse na rugarika ,umuyobozi w’akarere avuga ko hari gahunda zitandukanye ziri gukorwa zo kugeza amazi meza mu karere hose mu rwego rwo gukemura ikibazo cy’amazi meza.
Kamayirese Germaine ,umunyamabanga wa Leta muri minisiteri y’ibikorwa remezo wari umushyitsi mukuru mu gutaha uyu muyoboro w’amazi , yavuze ko gahunda ya leta ari uko abaturage bagira amazi meza kandi kukigero cya 100%.
Kamayirese yasabye WASAC gukora uko ishoboye ikegereza serivisi abaturage ndetse asaba abaturage gufata neza ibikorwa nk’ibi agira ati
ibikorwa byiza nk’ibi muba muhawe mubigiremo uruhare ,mubifate neza birambe bye kuba iby’uyu munsi gusa ahubwo bizanarambe bibe iby’abazabakurikira.
James Sano umuyobozi w’ikigo cya WASAC ari nabo batanze aya mazi bafatanije n’akarere ka kamonyi yavuze ko bishimye kuba batashye uyu muyoboro w’amazi aho avuga ko bibagejeje k’urugero rwa 76% kuguha amazi abaturage muri Kamonyi , akaba yijeje abaturage ko bafatanije n’akarere bagiye kubegereza serivisi kubiro by’umurenge wa runda.


text:
Bagosora yakatiwe n’Urukiko Mpuzamahanga Mpanabyaha rwashyiriweho u Rwanda nka kizigenza mu mugambi wo kurimbura Abatutsi, wahitanye abasaga miliyoni mu mezi atatu.
Uyu musaza w’imyaka 80 yaguye muri Mali ku wa Gatandatu akiri kurangiza igihano cy’igifungo cy’imyaka 35 yahawe.
Hashize imyaka myinshi nandika kuri Jenoside yakorewe Abatutsi, ngaruka cyane ku byabaye kuri General Roméo Dallaire wari uyoboye Ingabo za Loni zari mu Rwanda akaba yaranatanze ubuhamya mu 2004 bushinja Bagosora, bahuriye ahakoreraga icyicaro cy’Urukiko Mpanabyaha rwashyiriweho u Rwanda, Arusha muri Tanzania.
Icyo gihe nari umunyamakuru wa Star muri iyo minsi irindwi Dallaire yamaze ari mu kazu kagenewe abatangabuhamya mu rukiko. Sinzibagirwa ubwo umucamanza yahondaga inyundo hasi ngo Dallaire asoze ubuhamya bwe. Yabaye nk’ukubiswe n’inkuba, yitegereza Bagosora ubutaruhuka muri icyo cyumba cyari cyuzuyemo abantu.
Nyuma Dallaire yaje kumbwira ati “Numvaga ntamuvanaho ijisho. Nari ndi kwibaza nti ese iri koko ni ryo herezo? Ni ubwa mbere n’ubwa nyuma mpuye na we?”
Urupfu rwa Bagosora rero nanjye rwatumye nsubiza amaso inyuma nibuka umunsi nahuraga n’umugabo waje nyuma guhamywa Jenoside.
Ubwo hari hashize umwaka Dallaire atanze ubuhamya mu rukiko, naje guhura na Bagosora muri cya cyumba cy’urukiko, hari mu ntangiriro za Nyakanga 2005. Uwo munsi nabwo hari hamaze kumvwa ubuhamya mu rubanza rwa Bagosora.
Nibutse ko Bagosora mu minsi ya nyuma ya Jenoside, yahungiye muri Cameroun ari naho yaje gufatirwa muri Werurwe 1996 akoherezwa Arusha ngo aburanishwe.
Muri icyo gihe cyose nta na rimwe yari yarigeze yemera guha itangazamakuru ikiganiro. Naje gusaba uruhushya mu rukiko n’umunyamategeko wa Bagosora ko banyemerera nkavugana na we ubwo iburanisha riraba rirangiye. Navuze ko nshaka gufata amafoto ye meza. Mu buryo nanjye ntari niteze, bose baranyemereye.
Iburanisha rirangiye nisanze hafi kuba njyenyine mu cyumba cy’urukiko, hasigaye Bagosora n’abarinzi bari bamutegereje ngo bamwambike amapingu bamusubize muri gereza.
Mu myaka yose nari maze ndi umunyamakuru, nagize amahirwe yo guhura n’abanyabigwi nka Nelson Mandela, Alice Munro watwaye igihembo cyitiriwe Nobel, abaminisitiri b’intebe n’abandi banyacyubahiro.
Kuri iki gicamunsi bwo si ko byari bimeze mu cyumba kimwe cy’urukiko Arusha. Utuntu twanyirutse mu mubiri nk’aho ngiye kuganira na Adolph Eichmann [umwe mu bacurabwenge ba Jenoside yakorewe Abayahudi] cyangwa se Pol Pot (wahoze ari Minisitiri w’Intebe wa Cambodia).
Uku guhura kwanjye na we kwari gutangaje.
Bagosora wanyuzagamo akamwenyura, yari yambaye ikoti ry’ikijuju, ishati y’umweru na karuvati itukura. Yari yicaye ku ntebe y’urubaho ahagana inyuma mu cyumba cy’urukiko ari naho yakundaga kwicara kuva urubanza rwe rwatangira muri Mata 2002. Niho yabaga ari yandika utuntu mu ikarine ye, akanyuzamo agahanagura amadarubindi ye cyangwa akanyuzamo agahondobera gato akongera akicura.
Mu Gifaransa kidafututse, namubajije niba namufata ifoto. Mu kunsubiza yagize ati “Nicare cyangwa mpagarare?”. Namubwiye ko byaba byiza akomeje kwicara. Nyuma y’amafoto, nasabye ko banyemerera nkanamubaza utubazo duke. (Akuma kanjye gafata amajwi kabaga kanagana mu ijosi). Bagosora yabanje kubyanga avuga ko ‘atabyemerewe’, nyuma ambaza niba njya mpura na Dallaire.
Mu Gifaransa gitomoye yarambwiye ati “Uzamunsuhurize. Umunsuhurize rwose kandi nizere ko ari koroherwa ihungabana yagize.”
Hashize amezi make tuganiriye, Bagosora yatangiye kwikoma Dallaire n’abacamanza.
Hari ubwo yagize ati “Muri uru rukiko, ubutabera tuhafite ni ubw’uwatsinze. Ibi si ubutabera ariko njye nizeye ko nzavuga ukuri kwanjye, uko byose byagenze.”
Ubwo yabazwaga niba mu Rwanda harabaye Jenoside, Bagosora yasubije agira ati “Nta yabaye, habaye ubwicanyi”.
Yazunguje intugu ubwo yabazwaga icyateye ubwo bwicanyi. Ubwo yabazwaga icyo yaba yarakoze ngo ahagarike ubwo bwicanyi, yavuze ko izo zari inshingano za Dallaire n’ingabo za Loni yari ayoboye.
Hashize umwanya munini abarinzi ba Bagosora bashaka ko duhagarika ikiganiro ngo bamusubize muri gereza.
Ubwo njye na we twari turangije ikiganiro, yaramwenyuye, ansezeraho ampa n’ikiganza.
Naremeye duhana ibiganza, asohoka mu cyumba nimero gatatu cy’urukiko mpanabyaha rwashyiriweho u Rwanda.
Ndibuka icyo kiganza dusuhuzanya n’ubwoba cyanteye, gusa nkanibuka icyo cyatumye ntekereza. Ibaze guha ikiganiro umuntu, nyuma akavanamo ikiganza ukacyakira nta gutekereza, ukaza kubyibazaho nyuma.
Bagosora yaje guhamywa Jenoside, ibyaha by’intambara n’ibyibasiye inyokomuntu mu rubanza rwayobowe n’abacamanza batatu, akatirwa igifungo cya burundu. Nyuma cyaje kugabanywa mu bujurire kigirwa imyaka 35.
Abacamanza bemeye ibyatangajwe n’ubushinjacyaha, ko ubwo Perezida Juvénal Habyarimana yapfaga nyuma yo guhanurwa kw’indege yari imutwaye tariki 6 Mata 1994, Bagosora wari umuyobozi muri Minisiteri y’Ingabo ari we wasigaranye ubutegetsi, aha amabwiriza abarindaga Perezida, yohereza Interahamwe kwica uwari Minisitiri w’Intebe, kwica abasirikare b’Ababiligi no kuyobora Jenoside kugeza ikwiriye mu gihugu hose.
Mu gitabo cye, Dallaire asobanura uburyo ubwo yasigaga imodoka ye muri parking ya Hotel Diplomates agiye guhura na Bagosora n’abayobozi b’Interahamwe, yabanje kuvana amasasu muri pistolet ye kugira ngo umujinya utaza kumurenga akabarasa.
Ubwo Bagosora yamwerekaga abayobozi b’Interahamwe, Dallaire avuga ko yumvise ataye umutwe kuko umwe muri bo ku ishati ye yariho ibitonyanga bitatu by’amaraso.
Dallaire yumvise ababajwe no gusuhuza abagabo yabonaga nk’abacurabwenge b’umugambi wo kurimbura Abatutsi ndetse nyuma yaje kubyitirira igitabo cye “Shake Hands with the Devil” (Indamukanyo na Sekibi).
Dallaire yigeze kumbwira ko ubwo yavaga mu Rwanda, yaje kumenya ko Imana iriho kuko yaramukanyije na sekibi. Ubu imwe muri izo sekibi yagiye guhemberwa ibyo yakoze.
Allan Thompson yahoze ari umunyamakuru wa The Star guhera mu 1986 kugeza mu 2003. Kuri ubi ni Umuyobozi wa gahunda y’Itangazamakuru muri Carleton University.
Iyi nyandiko yatambutse bwa mbere mu Kinyamakuru The Star iri mu rurimi rw’Icyongereza.


text:
Minisitiri w’Imari n’Igenamigambi avuga ko hagiye kurebwa uburyo guteza cyamunara imitungo y’abaturage byakorwa neza bityo ruswa ivugwamo ikarwanywa.
Amb. Claver Gatete avuga ko hagiye kurebwa uko hajya hashyirwaho umuntu wigenga, ku buryo ari we wajya ajya mu guteza cyamunara umutungo w’umuntu wananiwe kwishyura umwenda wa banki, aho gukorwa na banki.
Gatete avuze ibi nyuma yo guhamagazwa na Komisiyo ya Politiki, Uburinganire n’Ubwuzuzanye bw’Abagabo n’Abagore mu Iterambere ry’Igihugu, mu gusuzuma raporo y’ibikorwa by’Urwego rw’Umuvunyi by’umwaka wa 2016/17.
Muri raporo y’ibikorwa by’Urwego rw’Umuvunyi by’umwaka wa 2016-2017 hagaragaye ikibazo cy’abaturage binubira ikibazo cyo guteza cyamunara imitungo yabo, aho ngo bigaragara ko hari ikibazo cyo kugena agaciro k’imitungo itezwa cyamunara ndetse n’inzira za cyamurana zitubahirizwa ibi bikaba bigaragaramo ibyuho bya ruswa n’akarengane.
Alfred Kayiranga Rwasa uyobora iyi komisiyo, avuga ko iki ari ikibazo gihangayikishije abaturage kandi Leta igomba guhagurukira.
Rwasa avuga ko bitumvikana uburyo umutungo uba ufite nk’agaciro ka miliyoni 60, banki yaza guteza cyamunara kubera ko wa muturage yari afite umwenda muto wa banki, yo ugasanga igurishije wa mutungo ku mafaranga make ishaka kuvanamo ayayo, akenshi ngo ugasanga hari ababa babyihishe inyuma.
Mu mwaka wa 2015 umushoramari Inyarubuga Bonaventure nyiri Cari Hotel iherereye mu Murenge wa Kimihurura mu Karere ka Gasabo, yandikiye Perezida Kagame amusaba guhagarika cyamunara ya Banki ya Kigali, aho banki yavugaga ko iyo hoteli ifite agaciro ka miliyoni 220 mu gihe we yavugaga ko abagenagaciro bemewe na Banki y’Igihugu banzuye ko ifite agaciro k’amafaranga asaga miliyari.
Minisitiri Gatete na we avuga ko n’ubwo bitoroshye kuba watahura icyaha, gusa ngo hari ikigomba gukorwa.
Agira ati “Ubusanzwe ntabwo umuntu unaniwe kwishyura bahita bateza cyamunara umutungo we, barabanza bakagerageza ariko byavaho bikanga, hari amategeko abiteganya, ntabwo uyu munsi unanirwa kwishyura ngo bahite bateza cyamunara kuko igira amategeko ayigenga.”
Yakomeje agira ati “Kuba harimo ruswa akenshi ushobora kuyikurikirana ukanayibura ariko ukaba ureba ibikorwa ukavuga uti ‘aha hari ikibazo’, ukamenya ko hari ikibazo ariko udafite ukuntu wagifata, ubu ibyo turimo kureba ni uko hari abantu babiri, hari banki hari n’uwafashe inguzanyo wananiwe kwishyura, ngira ngo twareba umuntu wigenga akaba ari we ukoresha cyamunara, banki itarimo na wa wundi atarimo, ese ibi bintu wenda ntibyagira icyo bitanga? Icyo ni igitekerezo cyiza abantu bareba turashaka kureba uko twashaka umuti urambye.”
Ni kenshi abaka inguzanyo bagenda bagaragaza ko guteza cyamunara harimo ruswa, bakavuga ko akenshi bigirwamo uruhare na bamwe mu bakozi bo mu mabanki baba bashaka kwigurira ya mitungo,cyangwa indi ruswa.


text:
Umuhanzikazi Clarisse Karasira wamenyekanye mu ndirimbo z’umuco nyarwanda ndetse nizubaka sosiyete yashyize hanze indirimbo yise Nimukongeze, ikaba irimo ubutumwa bw’ibanze kubakundana bakunze gutandukana batarambanye.
Mu kiganiro yagiranye na RUSHYASHYA NEWS, Karasira yatangiye asobanura inkomoko y’iyi ndirimbo, yagize ati “Iyi ndirimbo nshya Nimukongeze, nayihimbye nshaka guha ubutumwa abantu bakundana ariko bageze aho babona ibyabo byananiranye,bigana ku iherezo. Yaba abatarashakana (aba Fiancee, cyangwa abashakanye)”.
Yakomeje agira ari “Igitekerezo cy’iyi ndirimbo nakigize mu mwaka ushize ubwo nari ndi kureba raporo y’ikigo cy’igihugu cy’ibarurishamibare kuri gatanya, cyagaragajeko mu mwaka umwe gusa gatanya inkiko zatanze zikubye inshuro 8!”.
“Nanakomeje gutekereza ku buryo abantu bakundana batarashakana kimwe n’abashakanye,nabo bagirana ibibazo byinshi ugasanga hari ubwo bashwanye kandi wenda hari uburyo byari gushoboka ko urukundo rushibuka. Ndeba uburyo bitangira bishyushye bimeze neza nyuma bikagenda bigabanyuka kuri benshi,indirimbo Nimukongeze inzamo.”
Muri iki kiganiro, uyu muhanzikazi yavuze ko iyi ndirimbo yumva yafasha abantu kujya bwibuka ko uko byamera kose haba hakiri amahirwe yo kubyutsa no gukongeza igicaniro cy’umubano.
Reba hano amashusho y’indirimbo “NIMUKONGEZE”:


text:
Abarwayi batabasha kugera ku kiriziya kubera uburwayi bwabo bavuga ko guhumurizwa no gusangira ifunguro n’Abakristu ba Paruwasi ya Nyamirambo byabafashije kongera kugarura ikizere cy’ubuzima no gukomeza kwegera Imana.
Ibi babitangaje mu gikorwa cyo kubahuriza hamwe kuri Paruwasi ya Nyamirambo tariki ya 10/2/1019 mu gikorwa cyo kubafasha kwizihiza umunsi mpuzamahanga wahariwe abarwayi.
Iki gikorwa cyabimburiwe n’igitambo cya misa ya kabiri maze babwirwa ko mu burwayi bwabo yezu abazirikana kandi abakunda.
Mubuhamya bwatanzwe n’umwe mu barwayi bari baje kwizihiza umunsi w’abarwayi yavuze ko yagize uburwayi bw’indwara nyinshi kandi zitandukanye, aza no kugira ikibazo cyo kurwara amaso arahuma burundu.
Mu burwayi bwe yakundaga kumva radio Maria Rwanda bimufasha kumenya ahantu bavura amaso arabyuka arasindagira ajyayo agezeyo baramusuzuma bamumenyesha ko bazamubaga amaso.
Kubera ubukene yari afite ntabushobozi bwo kubona amafaranga yasabwaga ibihumbi 100 byo kumubaga.
Ati “ najyiye kwa muganga mvuga ishapure, ariko umubyeyi Bikiramariya nakomeje ku mwiyambaza maze nza guhabwa ubufasha bwo kumbaga amaso ubu ndareba neza”.
Guhura na bagenzi be ndetse hagashyirwaho umunsi wo kubazirikana ni imwe mu nzira ibafasha kumva ko Imana ikibakunda kandi bikabafasha kurushaho kuyegera.
Padiri Barushywanubusa Avit niwe watuye igitambo cya misa ndetse mu gihe cy’ubusabane abaha ubuhamya bw’uburwayi bwe amaranye imyaka myinshi.
Mu buhamya bwe yasangije abarwayi uburyo yarwaye umugongo mu mwaka 2001, ajya kwa muganga nyuma bamubwira ko bagomba kumubaga yaje kubagwa umugongo, amara amezi umunani ari muburiri.
Aho ageragereje gukomeza gukora, uburwayi bwe bwaje kongera kumugaruka bituma akomeza kumva atameze neza.
Yahumurije abarwayi ababwira ko ubuzima butangwa n’Imana kandi ikaba ari nayo ibwisubiza iyo igihe kigeze.
“Kwegera Imana nibyo bizaduha imbaraga zo kubasha kubaho muri ubu burwayi ndetse bizatuma tugira ibyiringiro by’uko nyuma y’ubu buzima hari ubundi bwiza”Padiri Barushywanubusa Avit.
Muri iki gikorwa cyo gufasha abarwayi kwizihiza umunsi wabo Caritas Kigali yifatanyije nabo inabafasha kumenyekanisa iki gikorwa binyuze mu itangazamakuru.
Caritas mu mikorere yayo ifite mu nshingano kwita ku buzima bw’abaturage ivuza abakene, ikangurira n’ibindi bikorwa bigirira umuntu akamaro. Ibyo ibikora ishingiye ku Ivanjili ya Yezu Christu igira iti: …nari ndwaye muza kunsura..Matayo25, 36.
Uyu munsi wahariwe abarwayi ni umunsi Kiriziya Gatorika ihuza n’umunsi washyizweho na Papa Yohani Pawulo wa II tariki ya 11/02/1992, ukaba wizihijwe ku nshuro ya 27 muri Paruwasi ya Nyamirambo ni ku nshuro ya 5 bizihije uwo munsi.


text:
Education
LETA YA AMERIKA ITEZA IMBERE GUSOMA BICIYE MU GUTANGIZA AMASOMERO RUSANGE MASHYA
351 total views, 3 views today
Leta Zunze Ubumwe z’ Amerika ziyemejegushyigikira intego z’u Rwanda z’uburezi harimo guteza imberegusoma no kwandika.
Kimwe mu bikorwa biri kuba bigaragaza uku kwiyemeza kwa Leta ya Amerika mu guteza imbere uburezi ni amasomero rusange yashinzwe mu turere twa Kirehe, Ngororero, Ruhango na Burera ku nkunga y’Ikigega cy’ Amerika Gishinzwe Iterambere Mpuzamahanga (USAID).
Aya masomero rusange mashya yashinzwe n’Umushinga waUSAID Mureke Dusome ushyirwa mu bikorwa na Save the Children n’Umuhuza, ku bufatanye n’Itorero ry’Igihugu, IsomeroRusange rya Kigali, n’uturere.
Aya masomero akorera mu nyubako zatanzwe n’uturere, buri somero rikaba ryarahawe ibitabo, ububiko bw’ibitabo, umukeka, intebe, mudasobwa n’imashini icapa.
Abakorerabushake baratoranyijwe bazafasha mu gucunga aya masomero, guteza imbere ibikorwa byo gusoma bibera mu muryango ndetse no gushishikariza abana kwitabira gusoma.
Abagore, abagabo, abana b’abakobwa n’abahungu, abantu bafite ubumuga n’abatabufite hamwe n’amashuri ari hafi y’ayamasomero barashishikarizwa kugana aya masomero, bagakoresha ibikoresho biyarimo, bakayasura inshuro nyinshi, bakanasoma nibura iminota 15 buri munsi.
Igikorwa cyo gutangiza isomero rishya mu karere ka Burera cyabaye tariki ya 3 Ukuboza mu Murenge wa Bungwe.
Umuyobozi ushinzwe ibikorwa bya Save the Children mu Rwanda, Phoebe Mukazera, yagize ati: “ Kongera umubare w’abana basoma no kubabonera aho basomera hatekanye mu muryango mugari biri mu byihutirwa byitabwaho na Save the Children. Guteza imbere umuco wo gusoma no kwandika bizafasha mu kubaka ubukungu bushingiye ku bumenyi.”
Kuva mu mwaka wa 2016, Umushinga wa USAID MurekeDusome watangije amahuriro yo gusoma arenga 2500 mu gihugu hose, aho abana bahurira hamwe bavuye ku ishuribakishimira gusoma udutabo tw’inkuru z’Ikinyarwanda, bafashijwe n’Abajyanama b’Uburezi hamwe n’abakorerabushake.
Mu mwaka wa 2020, Umushinga wa USAID Mureke Dusome hamwe n’uwa Reading Ready ushyirwa mu bikorwa na Save the Children, ufatanyije n’Umuhuza hamwe n’Isomero Rusange ryaKigali bahuguye abantu 85 bakurikirana amasomero rusange baturuka mu gihugu hose;ndetse amasomero rusange 40, burisomero ryahawe ibitabo by’inkuru z’ikinyarwanda 500.
Matilde Kayitesi, Umuyobozi w’Umuryango Umuhuza yashimye uruhare rw’Itorero ry’Igihugu, Akarere ka Burera, Abajyanama b’Uburezi n’ Abakorerabushake Indahangarwa. “ Aya masomero rusange yerekana indanga gaciro z’umuco wacu w’ubufatanye no gutanga serivisi nziza bizihutisha kugera ku ntego z’Igihugu harimo n’intego yo gushimangira umuco wo gusoma no kubaka ubukungu bushingiye ku bumenyi.”
Gutangiza isomero rusange mu karere ka Burera byahuriranye n’Icyumweru Cyahariwe Ubukorerabushake cyatangiye tariki ya30 Ugushyingo kikazageza tariki ya 5 Ukuboza.
Umuhuza hamwen’Itorero ry’Igihugu basinye amasezerano y’ubufatanye agamije gushimangira uruhare rw’urubyiruko rw’abakorera bushake mu guteza imbere mu bana no mu muryango mugari ibikorwa byo gusoma no kwandika mu gihe cy’Urugerero rw’Umudugudu, n’bindi bikorwa by’Itorero.
Abakorana bushake b’urubyiruko 888 barahuguwe ubu bakaba bari gufasha mu bikorwa biteza imbere umuco wo gusoma no kwandika mu muryango mugari hirya no hino mu gihugu.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
>> Igihe cya Noheli
Amasomo yo kuri Noheli, A
Isomo rya mbere : Iz 52, 7-10
Isomo ryo mu gitabo cy’Umuhanuzi Izayi
7Mbega ngo biraba byiza kurabukwa mu mpinga y’imisozi, ibirenge by’intumwa izanye inkuru nziza, ivuga amahoro, igatangaza amahirwe, ikabwira Siyoni iti «Imana yawe iraganje!» 8Umva ukuntu abarinzi bawe bahanikiye icyarimwe ijwi ry’ibisingizo, kuko biboneye n’amaso yabo Uhoraho agaruka muri Siyoni. 9Matongo ya Yeruzalemu nimuhanike, murangururire icyarimwe amajwi y’ibisingizo, kuko Uhoraho ahumurije umuryango we, agacungura Yeruzalemu. 10Uhoraho agaragaje mu maso y’amahanga ububasha bw’ukuboko kwe gutagatifuza, bityo impande zose z’isi zizabone agakiza k’lmana yacu.
Kuzirikana : Zab 98 (97), 1, 2-3ab. 3c-4, 5-6
ZABURI
Inyik/ Imipaka yose y’isi yabonye ugutsinda kw’Imana yacu.
- Nimuririmbire Uhoraho indirimbo nshya,
- Kuko yakoze ibintu by’agatangaza.
- indyo ye, ukuboko kwe k’ubutagatifu,
- byatumye atsinda.
- Uhoraho yagaragaje ugutsinda kwe,
- Atangaza ubutabera bwe mu maso y’amahanga.
- Yibutse ubuntu bwe n’ubudahemuka bwe,
- Agirira inzu ya Israheli.
- Imipaka yose y’isi yabonye ugutsinda kw’Imana yacu.
- Nimusingize Uhoraho ku isi hose,
- Nimuvuze impundu kandi muririmbe.
- Nimucurangire Uhoraho ku nanga,
- ku nanga no mu majwi y’indirimbo,
- mu karumbeti no mu ijwi ry’impanda,
- nimusingize Umwami, Uhoraho.
Isomo rya kabiri : Heb 1, 1-6
Isomo ryo mu ibaruwa yandikiwe Abahebureyi
Bavandimwe,1Imana imaze kubwira abasokuruza bacu kenshi no ku buryo bwinshi ikoresheje abahanuzi, 2natwe muri iyi minsi turimo, ari na yo y’imperuka, yatubwirishije Umwana wayo ari We yageneye kwegurirwa byose, akaba ari na We yabiremesheje byose iyo biva bikagera. 3Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyir’ikuzo mu ijuru. 4Asumba atyo abamalayika kuko n’izina yahawe ritambutse kure ayabo. 5Koko rero ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi?» Cyangwa se iti «Nzamubera umubyeyi, na we ambere umwana?» 6Kandi igihe yohereje imfura yayo ku isi yaravuze iti «Abamalayika base b’Imana bazamupfukamire.»
Ibango-ndirimbo ribanziriza Ivanjili :
Alleluya Alleluya.
- Uyu munsi urumuri rwamurikiye isi.
- Mahanga yose, nimwinjire mu ikuzo ry’Imana,
- nimuze mwese kwambaza Nyagasani.
Alleluya. + Intangiriro y’Ivanjili ntagatifu uko yanditswe na Yohani (Isomo rirerire : Yh 1, 1-18) 1Mu ntangiriro Jambo yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira. 6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe. Ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. 15Yohani yabaye umugabo Wo guhamya ibimwerekeyeho, maze arangurura ijwi avuga ati «Nguyu uwo navuze nti ‘Uje ankurikiye aranduta, kuko yariho mbere yanjye.’» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu.18Nta wigeze abona lmana na rimwe; Umwana w’ikinege uba muri Se ni We wayimenyekanishije. + Intangiriro y’Ivanjili ntagatifu uko yanditswe na Yohani (Isomo rigufi : Yh 1, 1-5. 9-14) 1Muntangiriro Jambo yariho, kandi Jambo yabanaga n’lmana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’ abantu. 5nuko urumuri rumurika mu mwijima, ariko umwijima wanga kurwakira. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera lzina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ ikinege akomora kuri Se, akaba asendereye ubuntu n’ukuri.
Ivanjili Ntagatifu : Yh 1, 1-18 cg Yh 1, 1-5. 9-14
+ Intangiriro y’Ivanjili ntagatifu uko yanditswe na Yohani (Isomo rirerire : Yh 1, 1-18)
1Mu ntangiriro Jambo yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe. Ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. 15Yohani yabaye umugabo Wo guhamya ibimwerekeyeho, maze arangurura ijwi avuga ati «Nguyu uwo navuze nti ‘Uje ankurikiye aranduta, kuko yariho mbere yanjye.’» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu.18Nta wigeze abona lmana na rimwe; Umwana w’ikinege uba muri Se ni We wayimenyekanishije.
+ Intangiriro y’Ivanjili ntagatifu uko yanditswe na Yohani (Isomo rigufi : Yh 1, 1-5. 9-14)
1Muntangiriro Jambo yariho, kandi Jambo yabanaga n’lmana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’ abantu. 5nuko urumuri rumurika mu mwijima, ariko umwijima wanga kurwakira. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera lzina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ ikinege akomora kuri Se, akaba asendereye ubuntu n’ukuri.


text:
Ruhango: Imiryango 12 y’abacitse ku icumu rya Jenoside yahawe inzu
Imiryango 12 y’abacitse ku icumu rya Jenoside yakorewe Abatutsi mu 1994 mu Karere ka Ruhango, yashyikirijwe inzu zubatswe ku bufatanye n’abaturage n’umuryango RPF Inkotanyi muri ako karere.
Abahawe inzu bavuga ko byari bigoranye gutura mu nzu bakodesha imyaka 27 yose ishize, bakaba bavuga ko bagiye kurushaho kwiteza imbere kuko ibyo batangaga mu bukode bazabishakamo ibindi bakeneye.
Umuryango wa Uwimana Abdul Karim wararokotse Jenoside yakorewe Abatutsi ugizwe n’abantu batanu, abana batatu n’umugore hamwe na we ubwe.
Uwimana avuga ko yari amaze imyaka 14 akodesha inzu we n’umuryango we baturamo mu mujyi wa Ruhango, ubundi agacumbikirwa n’abagiraneza ku buryo byari bimugoye mu kwiyubaka igihe nta hantu afite ho kuba.
Agira ati “Ba nyiri inzu bahoraga bantera hejuru ugasanga niba uyu munsi nabuze ay’ubukode ba nyirayo baransohoye najya ahandi ngo imuka imuka, kubona ubukode byansabaga guca inshuro n’umugore agaca inshuro ku buryo hari n’igihe najyana nibaza icyatumye ncika ku icumu”.
Umubyeyi washakanye na Uwimana avuga ko yibazaga ukuntu imibereho ye izaba imeze n’abana be igihe bakomeje gukura kandi ariko banakeneye ibyo kubitaho ku ishuri ngo agashenguka umutima, ariko akiyumanganya.
Agira ati “Najyaga nibaza ukuntu nzajya nimukana n’abasore n’inkumi ngashenguka umutima, ubundi twakoreraga inda ku buryo nta bushobozi bwo kubaka twari dufite, ariko ubu abana banjye na bo barishimye kuko na bo bafite iwabo”.
Ashimira ubuyobozi bwakoze ibishoboka kugira ngo babone icumbi kuko nibura bagiye gukomeza urugendo rwo kwiyubaka.
Umuyobozi w’Umuryango FPR Inkotanyi mu Ntara y’Amajyepfo, Vuganeza Aron, avuga ko mu rwego rwo gukomeza gufasha abanyamuryango n’abaturage muri rusange byabaye ngombwa ko bakusanya ubushobozi ngo aba bacitse ku icumu bafashwe kubona amacumbi.
Ashimira kandi Abaturage muri rusange biyumvamo bagenzi babo bacitse ku icumu bakemera gufatanyiriza hamwe ngo batange umusanzu wabo mu kubabonera aho baba no kubafasha mu bindi bakeneye hakurikijwe ubushobozi buhari.
Vuganeza avuga ko intego nyamukuru y’Umuryango RPF Inkotanyi ari uguharanira ko ubuzima bw’umuturage bugira agaciro kandi bukarushaho kuba bwiza, ari na yo mpamvu yo kubakira abo baturage amacumbi meza.
Agira ati “Umuturage wacu agomba kubaho mu buzima bwiza kandi yishimye, ntabwo wakwishima urara ahantu hatameze neza. Turishimira ko nibura aba baturage babonye amacumbi meza tunashimira abaturage bacu bashyize hamwe ngo bafatanye kubabonera ibyo kubafasha”.
Mu rwego rw’ibikorwa byo Kwibohora ku nshuro ya 27, abanyamuryango ba RPF Inkotanyi mu karere ka Ruhango bashyikirije kandi abaturage inkunga z’ibiribwa mu mirenge ya Kinihira na Bweramana, ndetse banagabira inka umuryango wa Gatare Innocent wo mu Murenge wa Mbuye wamugariye ku rugamba rwo kubohora igihugu.


text:
Umumaro wo konsa ku mugore
Ubusanzwe konsa ni bumwe mu buryo umugore aha ubuzima umwana kuko mu mashereka habamo intungamubiri umwana aba akeneye kugirango akure neza afite ubuzima bwiza. Usibye umumaro konsa bigirira umwana, umubyeyi wonsa na we bimugirira umumaro ku buzima bwe.
Umubyeyi wonsa bimufasha kongera urukundo n’ubusabane agirana n’umwana we bitewe n’imisemburo nka prolactin ndetse na oxytocin, bikorwa mu gihe cyo konsa, itanga ibyishimo bituma umubyeyi wonsa akunda kuba yishimye.
Umugore wonsa akimara kubyara bifasha nyababyeyi ye kwiyegeranya neza bikamurinda kuva cyangwa gutakaza amaraso nyuma yo kubyara. Konsa ku mugore ukibyara kandi byamurinda gusama; aha ubushakashatsi bugaragaza ko umubyeyi wonkeje neza umwana we mu mezi atandatu ya mbere nta kindi amuvangira bishobora kumurinda gusama.
Konsa bishobora kurinda umubyeyi zimwe mu ndwara zifata amabere harimo nka kanseri y’ibere, kubyimba kw’ibere bitewe n’amashereka menshi, kanseri ya nyababyeyi, kanseri y’umuhogo n’izindi ndwara nka diyabeti ndetse n’umuvuduko w’amaraso.
Umubyeyi wonsa kandi bimurinda umubyibuho ukabije kuko konsa bituma umubyeyi atakaza ibiro. Konsa binafasha umugore mu mitekerereze ye kuko bimurinda ubwoba ndetse n’indwara yo kwigunga ikunda gufata abagore nyuma yo kubyara.
Konsa kandi byafasha umubyeyi kwiteza imbere kuko umwana wonkejwe neza atarwaragurika, bityo umwanya n’amafaranga byakoreshwa avuzwa bikagira umumaro mu bindi bikorwa byateza imbere umuryango.
Ni byiza rero ko umubyeyi wese yonsa umwana we neza kugirango ubuzima bwe n’ubw’umwana we bimere neza kandi bifashe n’umuryango muri rusange gutera imbere.


text:
Hagiye kubaho impinduka mu miyoborere y’Umujyi wa Kigali n’uturere tuwugize
Inteko Ishinga Amategeko, umutwe w’abadepite yemeje umushinga w’itegeko rishya rigenga Umujyi wa Kigali, ririmo uburyo bushya bw’imiyoborere yihariye.Izi mpinduka zizabera ku rwego rw’umujyi ndetse n’uturere
Ni umushinga watowe n’abadepite kuri uyu wa Kane taliki 25 Mata 2019,aho Minisitiri w’ubutegetsi bw’igihugu, Prof Shyaka Anastase yagiye gusobanurira abadepite iby’uwo mushinga,avuga ko hari byinshi byadindiraga kubera uburyo imikorere n’imiterere y’inzego zigize umujyi wa Kigali yari imeze.
Itegeko rishya niryemezwa, biteganywa ko Komite Nyobozi y’Umujyi wa Kigali izaba igizwe n’abantu batatu barimo nibura umugore umwe. Abo ni Umuyobozi w’Umujyi wa Kigali, Umuyobozi Wungirije ushinzwe Imiturire n’Ibikorwa remezo n’Umuyobozi Wungirije ushinzwe Ubukungu n’Imibereho Myiza y’Abaturage.
Abagize Komite Nyobozi y’Umujyi wa Kigali bazajya batorerwa igihe cy’imyaka itanu, bashobora kongera kwiyamamaza ariko ntibarenze manda ebyiri zikurikirana.
Itegeko rizaha Umujyi wa Kigali ishingano zo gushyiraho no gukurikirana ibikorwa remezo n’imiturire, uturere tuwugize dusigarane cyane cyane inshingano y’itangwa rya serivisi mu bijyanye n’iterambere ry’ubukungu n’imibereho myiza y’abaturage.
Muri izi mpinduka hazabaho kugabanya umubare w’abagize Inama Njyanama y’Umujyi wa Kigali, bave kuri 33 hajyeho umubare muto, ahubwo hibandwe ku bumenyi n’ubuzobere abantu bafite, bwafasha Umurwa Mukuru kugera ku iterambere ryifuzwa.
Biteganywa ko inama njyanama y’Umujyi wa Kigali izaba igizwe n’abajyanama babiri baturuka muri buri Karere kawugize, batorwa hakurikijwe itegeko rigenga amatora kandi nibura umwe muri bo akaba ari umugore; abandi batanu bagashyirwaho n’iteka rya Perezida wa Repubulika bamaze kwemezwa n’Inama y’Abaminisitiri.
Abajyanama b’Umujyi wa Kigali bazajya bagira manda y’imyaka itanu ishobora kongerwa rimwe.
Uwitwaga Umunyamabanga Nshingwabikorwa w’Umujyi wa Kigali azahita aba Umuyobozi Mukuru w’Ibikorwa, ndetse we n’abakuru b’imirimo bashobora gushyirwaho bitanyuze mu ipiganwa kubera ubumenyi bakeneweho cyane cyane ko ipiganwa ritinda kandi hari igihe usanga bakenewe ku buryo bwihutirwa. Ikindi ngo ni uko abo bari ku rwego rumwe mu nzego za Leta zindi na bo bajyaho kuri ubu buryo.
Kugira ngo umuntu yemererwe kuba mu bagize Komite Nyobozi y’Umujyi wa Kigali agomba kuba yujuje ibiteganywa n’Itegeko Ngenga rigenga amatora. Mu gihe cy’amatora y’Abajyanama, Umuyobozi Mukuru w’Ibikorwa by’Umujyi azajya ayobora Umujyi wa Kigali by’agateganyo.
Umujyi wa Kigali uzaba ufite inshingano zirimo gukurikirana ishyirwa mu bikorwa rya politiki y’igihugu mu turere; gutegura igishushanyo mbonera cy’Umujyi wa Kigali, ibishushanyo mbonera byihariye no kubishyira mu bikorwa; guteza imbere ibikorwa remezo n’imiturire by’Umujyi wa Kigali; gukora igenamigambi ry’Iterambere ry’Umujyi wa Kigali no gutanga umurongo ngenderwaho no guhuza ibikorwa by’uturere.
Harimo kandi gukurikirana ibikorwa n’imikorere by’uturere n’iby’izindi nzego z’imirimo za Leta zikorera ku rwego rw’Umujyi wa Kigali n’izikorera ku rwego rw’akarere; gutanga serivisi zidatangirwa ku zindi nzego z’Umujyi wa Kigali; gukora igenamigambi ry’itwara ry’abantu n’ibintu mu Mujyi wa Kigali no kurishyira mu bikorwa; gushaka umutungo no gushyiraho ingamba n’amabwiriza yo gukusanya imisoro n’amahoro hakurikijwe amategeko abigenga n’ibindi.
Akarere ko mu Mujyi wa Kigali kazaba kayobowe n’Urwego Nshingwabikorwa hamwe n’Urwego rw’imirimo rusange, zunganirwa na Komite y’Umutekano.
Akarere nta buzima gatozi kazaba kagifite, ibyemezo byose biyobora Umujyi wa Kigali bizaba bifatirwa ku rwego rw’Umujyi wa Kigali, aho gufatwa n’inzego zitandukanye ziri ku rwego rw’Akarere n’Umujyi wa Kigali icyarimwe nk’uko byakorwaga.
Ku Karere hazaba nta Nama Njyanama, nta na Komite Nyobozi igihari, ahubwo hari Urwego Nshingwabikorwa rw’Akarere ruzaba rugizwe n’abantu babiri barimo nibura umugore umwe. Ni ukuvuga Umuyobozi Mukuru w’Akarere n’Umuyobozi Mukuru w’Akarere Wungirije.
Abagize Urwego Nshingwabikorwa bazajya bashyirwaho n’Iteka rya Perezida, bamare ku buyobozi igihe cy’imyaka itanu ishobora kongerwa mu gihe batorwaga mu bajyanama b’Akarere. Mu mirimo yabo bazaba bayoborwa n’Umuyobozi w’Umujyi wa Kigali.
Urwego rw’Imirimo Rusange rugizwe n’Umuyobozi w’Imirimo Rusange ushyirwaho n’Inama Njyanama y’Umujyi wa Kigali n’abandi bakozi b’Akarere.
Akarere kagize Umujyi wa Kigali kazaba gafite inshingano zo gushyira mu bikorwa politiki za Leta zemejwe; gukurikirana imiyoborere y’Imirenge igize Akarere, kubungabunga no gufata neza ibikorwa remezo biri mu Karere hakurikijwe ibishushanyo mbonera n’umurongo ngenderwaho bitangwa n’Umujyi wa Kigali.
Harimo kandi gukurikirana ibikorwa bya tekiniki n’iby’imari mu Karere no gushyira mu bikorwa gahunda zo guteza imbere ubukungu n’imibereho myiza y’abaturage.
Biteganywa ko iri tegeko niryemezwa ndetse rigatangazwa mu Igazeti ya Leta ya Repubulika y’u Rwanda, amatora yo gusimbura abayobozi b’Inzego z’Umujyi wa Kigali agomba gukorwa mu gihe kitarenze amezi atandatu.
Depite Munyangeyo Théogene yashimye uwo mushinga w’itegeko, agaragaza ko rije korohereza ikoreshwa ry’ingengo y’imari mu mujyi no kwihutisha ibikorwa remezo.
Icyakora yavuze ko hagomba no kwitabwa ku guhuza amategeko nyuma yo kwemeza uwo mushinga mushya kuko bizatuma n’itegeko ry’amatora, iryo kwegereza ubuyobozi abaturage n’andi avugururwa.
Guverinoma itangaza ko kuvugurura imiyoborere y’umujyi wa Kigali bigamije kurushaho kuwuteza imbere bijyanye n’ibyo ukeneye kurusha ibindi cyane cyane ibikorwa remezo.
Yanditswe na Habarurema Djamali


text:
Imigani ya Kristo (Igitabo Cya 1-2)
- Igice Cya 1 - Imiganinyigisho Ya Kristo
- Igice Cya 2 - Umugani W’umubibyi
- Igice Cya 3 - Imibereho Itangaje Y’akabuto Gato
- Igice Cya 4 - Kuri Imana Yamerera Abantu Batahindutse Kuguma Mu Itorero?
- Igice Cya 5 - Uburyo Imana Icisha Bugufi Abibone
- Igice Cya 6 - Ibyo Twigira Ku Mubibyi
- Igice Cya 7 - Imbaraga Itangaje Y’ubutumwa Bwa Kristo
- Igice Cya 8 - Umunezero Wo Kubona Ubutunzi Buhishwe
- Igice Cya 9 - Umugani W’ibuye Ry’igiciro Cyinshi
- Igice Cya 10 - Umugani W’urushundura
- Igice Cya 11 - Uburyo Twageza Abandi Ku Gakiza
- Igice Cya 12 - Amasengesiio Atabura Gusubizwa: Usaba Arahabwa
- Igice Cya 13 - Abantu Babiri Basenze Mu Buryo Butandukanye
- Igice Cya 14 - Mbese Imana Ntizarengera Intore Zayo
- Igice Cya 15 - “Uyu Yiyegereza Abanyabyaha”
- Igice Cya 16 - Umwana Wararutse Akagaruka Kwa Se
- Igice Cya 17 - Imana Yihanganira Igiti Kitera Imbuto
- Igiee Eya 18 - Jya Mu Nzira Nyabagendwa No Mu Mihora
- Igiee Eya 19 - URUGERO RWO KUBABARIRA
- Igice Cya 20 - Ubupfapfa Bw’umuhinzi Wumukungu
- Igice Cya 21 - Umukire Na Lazaro : Nyuma Yo Gupfa Bigenda Bite ?
- Igice Cya 22 - Kora Ndebe Iruta Vuga Numve
- Igice Cya 23 - Umugani W’uruzabibu Rw’uwiteka
- Igice Cya 24 - Umugani W’umwambaro W’ubukwe
- Igice Cya 25 - Umuntu Wese Yahawe Italanto
- Igice Cya 26 - Guhitamo Incuti Nyakuri
- Igice Cya 27 - Mugenzi Wanjye Ni Nde ?
- Igice Cya 28 - Uko Imana Ihemba Abagaragu Bayo
- Igice Cya 29 - Kwitegura Gusanganira Umukwe


text:
Gicumbi: Akarere kiyemeje kurandura ingengabitekerezo ya Jenoside
Yanditswe na SEZIBERA ANSELME
Ubuyobozi bw’Akarere ka Gicumbi mu ntara y’Amajyaruguru buvuga ko bwafashe ingamba mu rwego rwo kurandura ingengabitekerezo ya Jenoside mu baturage.
Izo ngamba zikaba zigira uruhare mu igabanuka ry’umubare w’ibyo byaha n’ibindi bifitanye isano na Jenoside kimwe n’uw’abigaragaragamo.
Mu kiganiro Umuyobozi w’Akarere ka Gicumbi Mudaheranwa Juvenal yagiranye n’Imvaho Nshya, avuga ko hagendewe ku kureba uko imyaka igenda itambuka ndetse n’uko byagiye bikurikiranwa n’ubuyobozi, ibibazo bigendanye n’ingengabitekerezo ya Jenoside n’ibifitanye isano nayo bigenda bigabanuka muri ako karere.
Nk’uko Mudaheranwa abisobanura, avuga ko mu cyumweru k’icyunamo, mu karere ka Gicumbi hagaragaye ibyaha 2 bifitanye isano n’ingangabitekerezo ya Jenoside.
Agira ati: “Mu karere ka Gicumbi, umubare w’ibyaha bifitanye isano n’ingengabitekerezo ya Jenoside uragenda ugabanuka ugereranyije no mu bihe bishize. Muri iki cyumweru k’icyunamo dusoza ubwo twibuka ku nshuro ya 24 Jenoside yakorewe Abatutsi, mu karere ka Gicumbi hagaragaye ibikorwa bibiri bifitanye isano n’ingangabitekerezo ya Jenoside, ntiturabyemeza neza biracyari mu iperereza rya Polisi dutegereje kumva icyo byari bigamije n’ikizavamo, gusa twebwe nta cyo dusuzugura na kimwe iyo twumvise amagambo atari meza tubigaragariza ababishinzwe bakabikurikirana”.
Mudaheranwa avuga ko ibyo bikorwa byari bishamikiye ku makimbirane yabaye hagati ya bamwe mu baturage batuye ako karere bigeze no mu gihe k’icyunamo babwirana amagambo atari meza ashobora gufatwa nk’ingengabitekerezo ya Jenoside.
Mudaheranwa asobanura ko iryo gabanuka ry’ibyaha by’ingengabitekerezo ya Jenoside rishobora kuba ryaratewe n’ingamba zashyizweho n’ubuyobozi zirimo ubukangurambaga bwakozwe n’Akarere ka Gicumbi ku baturage bako haba mbere y’icyunamo no mu cyunamo kandi bakagaragarizwa ibibi bya Jenoside n’iby’ingengabitekerezo yayo.
Akomeza avuga ko urubyiruko rwakanguriwe kwitabira ibiganiro kandi bikaba byaratumye imyumvire ya bamwe ihinduka, ikindi ni ukuba buri mwaka muri ako karere ka Gicumbi ibiganiro bya ‘Ndi Umunyarwanda’ byaragizwe umuhigo kandi abaturage bakabyitabira, bigenda bibafasha mu kugera ku ntego y’ubumwe n’ubwiyunge.
Umuyobozi w’Akarere ka Gicumbi asaba abaturage guharanira kubana neza, bakarushaho gusobanukirwa n’amateka igihugu cyanyuzemo ndetse n’ingaruka yagize mu kugisenya, baharanira gukumira abapfobya n’abagifite ingengabitekerezo ya Jenoside igamije kongera kugisenya.
Asaba kandi ababyeyi gushyira imbaraga mu miryango baha uburere bwiza abana babo kuko iyo bidakozwe neza ari ho abana usanga bangirikira mu guhabwa amateka agoretse.


text:
Muri ibi bihe ubukungu butifashe neza,abahanga mu myubakire(architectes)bararushanwa gushyira ku masoko amazu meza adahenze kandi akwiranye n’imiterere y’ikirere n’ubutaka.
Michael Jantzen ari muri abongabo.Yemeza ko nta butaka budashobora kubakwaho.Iyi nzu ye irayagaruza pe!Ibikoresho ikozemo bikurura imirasire, uyituyemo ntakenere andi mashanyarazi.
Si ibyo gusa!Iyo M-House ikwemerera byose:inzu yo guturamo,y’imikino y’abana,y’ibiro byo gukoreramo…Urayongera cyangwa ukayigabanya bitewe n’ibyo ukeneye, cyangwa n’ahantu uko hateye.
Nta gushidikanya ko inyubako nk’izi zagabanya ibyo gusesagura umutungo twubaka amazu y’ubucuruzi atazabona abayakoreramo.
Nk’uko tubikesha BFM Bisiness,uyu munyabukorikori arashaka ko ubutaka,izuba n’umuyaga tutakomeza kubipfusha ubusa.
Lire: La maison qui se transforme au gré de vos envies
Kuri we kandi, ngo ubu buryo bwo kubaka bwagabanya ibihombo mu myubakire y’imijyi, kimwe n’ibigo bikomeye nka za Kaminuza n’amahoteli.
Nta gushidikanya ko buhawe Rugari mu rwa Gasabo, na bya bibazo byo kubaka mu manegeka byagenda nka Nyomberi!
By P.B


text:
Ntibisanzwe.Abana 35 basa n’abatamuhagije.Ngo arashaka kugeza ku ijana.Ni nko gushyira mu bikorwa wenyine icyo Ijambo ry’Imana rivuga: « Mubyare,mwororoke,mukwire isi »(Intg.2,28).
Uwo muganga w’imyaka 46 asanganywe abagore batatu.Avuga ko babanye neza kandi ko abitaho ntawe asumbanije n’undi.Mu rwego rwo kugera ku ntego ye,arashaka kuzana umugore wa kane.
Itegeko ryo muri Pakistani rirabimwemerera kandi na Korowani ntibibuza.Icyo bisaba ni uko batatu bandi batabihakana kandi uwo mugabo na we akaba abifitiye ubushobozi buhagije;inama y’abasheshakanguhe na yo igatanga gihamya ko abishoboye.
Sardan Jan Mohammad Khilji n’ubwo atuye mu ntara ikennye cyane,we nta kibazo cy’ubushobozi afite. Amafaranga asohora mu gutunga urubyaro rwe mu kwezi(1000€= ibihumbi magana 800frw) yikubye incuro icumi umushahara w’umuturage usanzwe.
Iyo ntara ya Baloutchistan atuyemo iri mu zugarijwe n’ubukene.Ahafite ivuriro n’ishuri.Ngo Leta nitanamufasha muri uwo mugambi we,Imana izabikora!Ngo abana be abona akanya ko gukina na bo ku buryo ntawe ashobora kuyoberwa izina.
Ikindi ngo ni uko abagore batatu ba mbere yabashakiwe n’umuryango.Ugiye gukurikiraho we ngo azamwikurira kuri Facebook!Ikibazo twibaza ni iki:Ese ko ku bagore batatu afite abana 35, azuzuza 100 ageze ku bagore bangahe?
Icyakora na none,ubwo bushake bwo kugira abana benshi no kubitaho , bukwiye no kubera urugero ba bandi bananiwe n’ababo bagerwa ku ntoki, bamwe bakaba barakwiriye imihanda nk’abatagira kirera!
We yemeza ko abikesha gusenga(gatanu ku munsi),gusoma Ijambo ry’Imana no kurya ibimurinda gusesagura(imbuto mbisi cyangwa zumye,amata n’imboga).Birumvikana ko adakozwa iby’inzoga n’itabi.Abagore se bo babiterwa n’iki kwemera kugirwa nk’utumashini two gukora abana(machines à produire des enfants)?
Inkuru yose:Déjà père de 35 enfants,il en veut 100
By P.B


text:
Ku mugoroba w’itariki 18 Werurwe 1997, abanyeshuri bigaga mu mwaka wa gatanu n’uwa gatandatu mu Ishuri ryisumbuye ry’i Nyange, batewe n’abacengezi babasaba kwitandukanya bakurikije amoko, abanyeshuri basubiriza rimwe bati: “Twese turi Abanyarwanda”, bibabera intandaro yo kuraswa, bamwe bahasiga ubuzi, abandi barakomereka.
Igitero cyagabwe guhera saa mbiri z’umugoroba ubwo abanyeshuri barimo gusubiramo amasomo. Umucengezi winjiye mu ishuri ry’uwa gatandatu yabanje kubabaza niba bamuzi:“Est ce que vous me connaissez?” akomeza abasaba kwitandukanya ati: “Vuba vuba mwivangure Abahutu ukwabo, Abatutsi ukwabo”. Abanyeshuri barasubiza ngo: “Nta muhutu, nta mututsi twese turi Abanyarwanda”. Yahise atangira kubarasa atarobanuye. Muri iryo shuri hishwemo BIZIMANA Sylvestre, Mujawamahoro Chantal na MUKAMBARAGA Beatrice.
Bamaze kwica bamwe no gukomeretsa abandi, bo muwa gatandatu, bagiye mu ishuri ry’umwaka wa gatanu rikurikirana n’iry’umwaka wa gatandatu muri icyo kigo. Mbere y’uko iryo shuri riterwa, abanyeshuri bumvise urusasu ruvuga, babanza kugirango ni Ingabo z’u Rwanda zoza imbunda. Uwitwa Sibomana Ananie asohoka kureba kuko yumvaga bidasanzwe. Abona abantu basohoka mu ishuri ry’uwa gatandatu. Abwira bagenzi be ati “ayo masasu si ay’abasirikari”. Ako kanya Abacengezi baba barinjiye. Uw’imbunda yinjiye avuga ati: “Est-ce que vous me connaissez ? (Ese muranzi)”? Bamwe bati « Non ». Ati: “Vous allez me voir” (Mugiye kumbona), Abahutu ukwabo, Abatutsi ukwabo. Mwadukuye i Masisi (aho abacengezi benshi baturukaga mu majyaruguru ya Kivu ho muri Kongo) nabi, ubu mugiye kutubona”. Umwe mu banyeshuri aravuga ati: “twese turiAbanyarwanda”; Abanyeshuri bahise baryama hasi. Umucengezi yasubiyemo ya magambo, maze arakomeza ati: “ntimubishaka? Noneho ngiye kubyikorera”.
Yahise afata Mukarutwaza Séraphine ati “dore umututsi wa mbere twamubonye. Wowe twahoze tukubona kare”. Koko uwo Mukarutwaza Séraphine yari yiriwe ku muhanda ategeye imodoka umuvandimwe we wari waje kumusura. Haza ufite inkota ati “tega umutwe neza”. Ubwo bahise bamurasa arapfa. Benimana Hélène nawe wigaga mu wa gatanu nibwo yishwe. Igihe abacengezi batera mu ishuri ry’uwa gatanu, yamenye umwe muri bo. Ubwo yarahagurutse amufata mu nda, undi abura uko amurasa. Bigeze aho aramurasa mu gihe Benimana Hélène yamubazaga ngo “nawe nzi ni wowe ugiye kunyica?”. Biba iby’ubusa, aramwica. Undi bishe ni Ndemeye Valens wahoze ari umusirikari wa APR asubizwa mu ishuri. Yari yagerageje kubarwanya. Ubwo abanyeshuli barasohotse, abacengezi bagenda babatera za “grenades”, bamwe bakabahusha.
Abanyeshuri bari muri ayo mashuri yombi igihe igitero cyabaga, ari abishwe, abazize ingaruka z’igitero n’abakiriho bose bashyizwe mu Ntwari z’u Rwanda mu cyiciro cy’Imena. Abakiriho kuri ubu bibumbiye muri asosiyasiyo KOMEZUBUTWARI.
Uru ni urutonde rw’abemejwe nk’Intwari z’Imena z’i Nyange.
Mu bihe bisanzwe, kuri iyi tariki, ku bufatanye n’Akarere ka Ngororero iri shuri riherereyemo, Urwego rushinzwe Intwari z’Igihugu, Imidari n’Impeya by’Ishimwe rutegura umuhango wo kuzirikana Intwari z’Imena z’i Nyange. Kuri iyi nshuro mu rwego rwo gukomeza kwirinda ikwirakwiza ry’icyorezo cya #Covid19, uyu muhango ntiwabaye, dukomeze kuzirikana isano iduhuza nk’Abanyarwanda ari nako buri wese akomeza umurongo mwiza watanzwe n’izi Ntwari wo gushyira hamwe nk’Abanyarwanda twita ku isuku n’izindi nama duhabwa mu kwirinda no kurinda bagenzi bacu icyi cyorezo.


text:
13/02/2017, yanditswe na Jean-Claude Mulindahabi
Hashize igihe mu Rwanda havugwa inzara. Ibinyamakuru byo mu Rwanda, n’itangazamakuru mpuzamahanga ryakurikiranye iki kibazo, riganira n’abaturage bazahajwe na yo. Igitangaje ni uko bamwe mu bategetsi bashatse kumvikanisha ko atari ikibazo gifite uburemere. Guhakana ikintu nk’icyo, nta kindi cyabiteye: ni uburyo bwo kwihunza ko bagaragara nk’abateshutse ku nshingano za gahunda yo kwirinda no gufata ingamba zo kurwanya inzara, ariko nanone ni no gushaka kumvikanisha ko iterambere rivugwa ku Rwanda ari nta makemwa. Bwaba se,aribwo buryo bwiza bwo kugaragaza isura y’igihugu? Muri iyi nkuru, turifashisha ubumenyi bushyirwa ahabona n’impuguke mu by’ubuhinzi, turebe uko kwirinda inzara bikorwa, ndetse tunarebe igikorwa ngo abantu barwanye inzara iyo iteye.
Mu Rwanda, ikibazo cy’inzara cyatangiye kwibasira abaturage ahagana mu mwaka w’2013, nk’uko bamwe mu bahuye na yo babitangarije Radiyo Ijwi ry’Amerika. Iyo nzara yatangiriye mu ntara y’iburasirazuba. Yigabye mu baturage, bikavugwa ko ahanini yaturutse ku izuba ryinshi. Aha ni ho abategetsi bavugaga ko ngo ari amapfa atari inzara! Ababumvaga babafataga nk’abakina n’amagambo, kuko amapfa, ubwayo na yo atera inzara. Byari bitangaje ariko binababaje kubona, umuntu ushinzwe kwegera abaturage ngo afatanye na bo guhangana n’iyo nzara, asa n’uyihakana nk’aho ari ikinegu! None se, hari uwakira indwara atemera ko ayirwaye? Umuntu yakwivuza ate, mu gihe avuga ko ari muzima? Minisitiri ufite ubuhinzi n’ubworozi mu nshingano ze yageze n’aho avuga ko nta nzara iriho, ngo ahubwo ni uko abaturage bayivuga batakibasha kwijuta nka mbere! Minisitiri ushinzwe imirimo y’inama y’abaminisitiri, Stella Ford Mugabo, na we yunze mu rye, avuga ko akurikije igisobanuro cy’inzara, ko ntayiriho mu Rwanda ngo kuko nta we yishe. Nyamara na n’ubu inzara iracyari hirya no hino. Mu karere ka Gakenke (ubusanzwe hafatwaga nk’ikigega cy’igihugu), na ho hakomeje kuvugwa inzara kandi bikanemezwa n’ibinyamakauru bya hafi y’ubutegetsi. Itangazamakuru nyarwanda ryakoze umurimo ukomeye ngo ikibazo cyumvikane. Abategetsi bakwiye kwibaza niba baragihaye uburemere gifite.
Nyamara mu by’ukuri, iyo nzara hari abo yazahaje. Yatangiriye mu ntara y’iburasirazuba, nyuma igera mu y’amajyepfo ndetse n’iy’amajyaruguru. Bamwe mu baturage bagaragaje impungenge ko izamara igihe kinini. Icyo ni cyo cyatumye bayita “Nzaramba”. Abandi bayise “Warwaye ryari?” kubera ko aho yageze, wabonaga abantu bomboka, barananutse, nta ntege, mbese ari nk’indembe. Hari n’abayise “njyanama.” Ibinyamakuru bikorera mu Rwanda bitandukanye byanditse kuri iyi nzara; hari “Imirasire”, “Igihe”, “Izuba Rirashe”, n’ibindi. Hari amaradiyo mpuzamahanga nka “Radiyo Ijwi ry’Amerika”, “BBC Gahuzamiryango”, babikozeho ibiganiro birambuye, aho baganiriye n’abaturage n’abayobozi. Bamwe mu baturage barasuhutse, bajya mu bihugu bituranye n’u Rwanda, nka Uganda kugira ngo babone ikibatunga. Mbere yo kureba ingamba zagombaga kuba zarafashwe n’ubutegetsi, cyangwa se uko bakagombye kuyirwanya iyo iteye, ni ngombwa kumenya imvo n’imvano yayo.
Inzara yatewe n’iki?
Ni byo koko, nk’uko abategetsi b’u Rwanda babivuga, imwe mu mpamvu yatumye inzara ikaza ubukana, harimo n’izuba ryinshi (amapfa). Ariko se, iyo ni yo mpamvu yonyine? Umuntu yakwibaza niba izuba ryaribasiye gusa u Rwanda, rigasiga ibihugu bine byose birukikije, kuko ho barahinga bakeza. Abo baturanyi ntibafite ikibazo cy’inzara. Impamvu nyazo zishingiye kuri gahunda na politiki ikorwa mu rwego rw’ubuhinzi. Nk’uko dushobora no kubyumva no mu majwi munsi hano, impuguke mu by’ubuhinzi zisobanura ko kugira ngo ubuhinzi bugende neza, bityo abantu birinde inzara, hakwiye kwitabwaho ibi bikurikira:
Icya mbere ni uguha uburenganzira abenegihugu bagahinga ibishobora kubatungira umuryango. Impuguke zivuga bidakwiye guhatira abenegihugu guhinga igihingwa runaka cyonyine. Célestin Kabanda, umwe mu mpuguke mu by’ubuhinzi n’igenemigambi (yanabaye umunyamanga wa Leta ushinzwe igenamigambi 2000-2003), anasobanura ko bitari byarigeze biteganywa ko abenegihugu bashyirwaho agahato ko guhinga iki n’iki, ahubwo ko, nyuma yo gukora ubushakashatsi, abaturage bagirwa inama hakurikijwe ibishobora kwera mu karere batuyemo, noneho bagahitamo bakurikije inyungu bazabivanamo ubwabo.
Célestin Kabanda:
Icya kabiri ni uko ibigo bishinzwe ubushakashatsi (nk’uko mu myaka yashize ikigo nka ISAR cyabigenzaga), bikwiye kugaragaza ibihingwa bijyanye na buri karere, bityo abahinzi bagahinga bashingiye ku byizweho neza. Ubwo bushakashatsi, ni na bwo bugomba kugaragaza n’imbuto zishobora gutanga umusaruro mwiza kandi uhagije.
Icya gatatu, ni uko bikwiye ko abaturage basubizwa ibishanga bari baratswe, ndetse byashoboka bagahabwa n’ibirenzeho kuko iyo hateye amapfa, ibishanga bifasha guhangana na yo. Ibi birasobanurwa ku buryo bunononsoye n’impuguke ebyiri, Charles Ndereyehe na Edouard Kabagema, baganiriye n’umunyamakuru Serge Ndayizeye wa Radiyo Itahuka, hari tariki ya 4 Gashyantare 2017. Aka ni agace gato twavanye muri icyo kiganiro, turumvamo bimwe mu by’ingenzi bavuze:


text:
Muri iyi nkuru tugiye kubatekerereza inzira y’umusaraba u Rwanda rwanyuzemo mu gihe cy’imyaka 99, yashyizweho umusozo na Jenoside yakorewe Abatutsi yo muri Mata 1994, yahitanye ubuzima bw’Abatutsi basaga miliyoni.
Nk’uko tubikesha igitabo “Intwari z’Imbanza, zubatse u Rwanda rugahamya igitinyiro” Cyanditswe n’Umusizi Nsanzabera Jean de Dieu, kidutekerereza ko insiriri y’inzira y’umusaraba u Rwanda rwanyuzemo ikarugeza kuri Jenoside yakorewe Abatutsi muri Mata 1994, ifite ibirari bihera mu mwaka wa 1895, ubwo umudage Gustav Adolf Graf von Götzen yari akubutse mu Rwanda yageze ku wa 2 Gicurasi 1894, mu rwego rwo kumenya byimbitse igihugu cy’u Rwanda bari bagiye gukoroniza.
Mu kwinjira mu Rwanda baje kurukoroniza, baje bafite imigambi yo guhindura byose mu miyoborere y’igihugu, mu bukungu, mu mutekano, mu mibereho y’abaturage, mu myemerere n’ibindi. N’ubwo Abadage nta gihe kinini bamaze bakoloniza u Rwanda, ariko ntibabuze gusiga bakongeje umuriro w’ikibatsi cyaremye inzira y’umusaraba Abanyarwanda banyuzemo bikarundurira kuri Jenoside yakorewe Abatutsi.
Hari bimwe mu byo Abadage bakoze, byatangiye inzira y’umusarabara y’imyaka 99 (1895-1994) .
Umusanzu wa mbere Abadage basize mu mugambi mushya wo gusenya igihugu, ni uko basize babitsemo Abanyarwanda ubwoba no kwiburira icyizere.
Abanyarwanda bizeraga umwami wabo n’Ingabo zabo, zibahanganira ku rugamba, bakizera ubudahangarwa bw’igihugu cyabo ariko ku butegetsi bwa Musinga hagaragaye intege nke mu ngabo z’umwami, aho bitabaje Abasirikare b’Abadage bifashishaga imbunda. Ibyo bituma Abanyarwanda, babona ko igihugu cyabo cyagurishijwe mu buryo bugaragara.
Imitwe y’ingabo isaga 61 yaremwe n’umwami Kigeli Rwabugili, yose yari yarasenyutse ku buryo iyari isigaye ari mbarwa. Ikindi kiri mu byatumye u Rwanda rudakomeza kurema imitwe y’ingabo, harimo no kuba ibitero byo kwagura igihugu byashishikazaga abanyarwanda kwinjira mu ngabo z’igihugu, byasaga n’aho byasoje umugambi wa byo kuko ibihugu byagombaga kwigarurirwa no guhuzwa byari byarabaye igihugu kimwe.
Bihumira ku mirari ubwo Abasirikare b’Abadage binjiraga mu Rwanda bakarwana n’Abanyarwanda, bakabatsinda, nuko himakazwa ingabo mvamahanga iz’u Rwanda zibura ijambo.
Ikindi gikorwa Abadage bakoze kitazibagirana mu mateka yo gusenya umushinga wa Gihanga wo kubaka u Rwanda, ni uko u Rwanda barwambuye ubutaka bunini bakabwomeka ku bindi bihugu birukikije, ibyo bikaba byarakozwe guhera mu wa 1910 kugeza mu wa 1912.
Igice kimwe cy’ubutaka bacyomeke ku gihugu cya Zaire harimo kivu y’Epfo na Kivu ya Ruguru, ikindi kijya kuri Uganda. U Rwanda barutwaye ubutaka bunini buri ku buso bwa Km² 142. 268, ni ukuvuga 5/6 by’uko u Rwanda rwanganaga.
Ntibyatinze ubwo Intambara ya mbere y’Isi yabaga mu wa 1916, Ababiligi birukanye Abadage mu Rwanda, noneho inzira y’umusaraba yaharuwe n’Abadage iragaragara, ku buryo buri wese wayinyuragamo yabonaga ko ari inzira irimo ibirushya byinshi kandi irimo iganisha u Rwanda ahatari heza.
Ababiligi bo baje beruye ko bagiye guhangana n’umwami Yuhi Musinga watwaraga u Rwanda muri ibyo bihe, cyane ko yagize n’uruhare rwo gufasha Abadage kurwanya Ababiligi bikarangira Abadage batsinzwe. Izo nzika zuje umujinya w’umuranduranzuzi nizo Abakoroni b’Ababiligi bazanye mu kwihimura ku Rwanda.
-Mu 1917 umwami bamwambuye uburenganzira bwo kwica no gukiza Ubusanzwe kwica no gukiza ni kimwe mu byatumaga umwami yubahwa akanatinywa, byafashaga kandi kugabanya ibyigomeke mu gihugu.
Muri icyo kibariro nibwo Ababiligi badukanye imigirire mishya yo guhana abanyabyaha, aho babazirikaga ku kintu bakoresheje iminyururu kuko nta nzu zigenewe imfungwa zari zakubatswe. Aho niho naho bakurije kwita ifungiro ry’abanyabyaha ‘umunyururu’.
Muri uwo mwaka kandi habayeho kuzimya umuco w’Icyezamana mu Banyarwanda. Icyezamana ry’Abanyarwanda ryari rishingiye ku kwemera ntakebakeba Imana yaremye Ijuru n’Isi, kandi rigashingira ku muco wabo wagaragazaga ingiro z’ibikorwa z’icyo bemera n’icyo bahakana, icyo banze n’icyo bakunze.
Mu mwaka wa 1917 ni bwo Rezida Major Declerk yajyanye Musinga gusinya iteka riha buri Munyarwanda uburenganzira bwo kuyoboka idini yishakiye. Ni nabwo Musinga yatanze ubuzima gatozi bw’itorero Gatolika kugira ngo rikorere mu Rwanda.
- Mu 1922, umwami bamwatse ububasha mu bucamanza: Musinga yari aziko ari ‘Nyamugirubutangwa’ (utavuguruzwa mu byemezo) kandi ni koko niko imihango y’ubwiru yabigenega ko umwami ari we Nteko y’ikirenga mu gihugu. Ababiligi bemeye ko mu murimo we wo guca imanza, azunganirwa n’umuzungu uhagarariye Rezida, ububasha bwe mu gucira imanza abaturage ayoboye babumukuraho.
- Mu 1923 bamugabanyirije ububasha bwo kugaba imisozi:Muri uwo mwaka bamubujije gushyiraho abatware mu gihugu no kubanyaga uko ashaka, abatware b’Intara na bo ntibashoboraga gushyiraho abasushefu bitabanje kunyura kuri Rezida, ishyirwaho n’ikurwaho ry’abategetsi b’u Rwanda rijya mu maboko y’Abakoroni.
- Mu 1924 bakuyeho Itorero: Itorero niryo shuri ryo hambere, bigiragamo imyuga, umuco, indangagaciro na za kirazira n’ubumenyi ngiro bw’ingeri nyinshi, imitegekere y’igihugu, imyuga y’uburyo bwose n’ibindi, rikaba ryari ryarahanganywe na Gihanga, rikaza gushimangirwa na Ruganzu II Ndoli.
Mu gukuraho itorero bahise barisimbuza amashuri yigisha gatigisimu. Uko iminsi yagendaga yisunika, niko imyumvire y’inyigisho ku Itorero mu banyarwanda yagiye ibavamo, waba uvuze Itorero ntibumve ishuri nsakazabumenyi ry’abanyarwanda bo ha mbere, bakumva Intore zihamiriza.
- Mu 1925, ubwiru bwavanyweho n’indi mihango n’imigenzo y’Abanyarwanda nk’umuganura: Ubwiru bwari Itegeko Nshinga ry’u Rwanda ryahanzwe na Gihanga, riza kuvugururwa bwa mbere na Mutara Semugeshi. Kimwe mu byo ubwiru bwari bushinzwe ni ukuboneza umuhango w’umuganura. Muri uwo mwaka, Adiminisitarateri wa Nyanza yafashe icyemezo cyo "Guca" Gashamura ka Rukangirashyamba umutware w’Abiru amucira i Gitega (Burundi).
Imihango, Imigenzo n’Imiziririzo yari izingiro ryo kwiyitaho kw’Abanyarwanda no kurinda ibyagezweho ngo barusheho kugira ubuzima bwiza bushingiye ku kugira icyo utinya n’icyo wubaha, bayitesha agaciro. Abantu batangira kuba ibifura n’ibinyamusozi bavuga ibyo babonye.
- Mu 1926, ingabo z’u Rwanda zakuweho:Ubwo Ababiligi bari bamaze kwicaza yombi bizeye ko batsinze Abadage burundu, nibwo noneho batangiye kohereza Abategetsi babo bafite imbaraga zo kugira ibyo bahindura ku miyoborere, imibereho n’imyumvire y’Abanyarwanda. Mu mwaka wa 1926, Umubiligi Mortehan yaciye iteka ko nta Ngabo z’igihugu cy’u Rwanda zizongera kubaho.
Gukuraho burundu Ingabo z’u Rwanda byatewe n’inzika Ababiligi baje bafitiye Musinga zo kuba yarafashije Abadage kurwanya Ababiligi mu ntambara ya mbere y’Isi yose kandi akaba mu mateka y’u Rwanda, Ababiligi baje bazi neza ko Intambara y’Abanyarwanda ari inkundura, ari abakogoto b’umuheto n’indwanyi kabuhariwe.
Kutagira Ingabo ku Rwanda byashegeshe Abanyarwanda mu buryo burunduye, kurinda ubusugire bw’igihugu ntibyongera kubaho, ubutwari bwabo bwagaragariraga mu guhangana n’umwanzi, barabucecekesha maze Abakoroni baba bababonye urwaho.
- Mu 1927 abakoroni bakuyeho urugerero:Urugerero rwari rwarashyizweho n’umwami Cyilima II Rujugiro ahasaga mu mwaka wa 1691 kugeza mu wa 1708, rukaba rwari Politiki yo gukumira ibitero mvamahanga no kubimenya kare bitarasakara mu gihugu. Rwafashaga kurinda abaturage ngo badapfa cyane mu gihe hateye igitero gitunguranye, ndetse n’imitungo y’igihugu ntiyangirike.
Urugerero rwatumaga Ingabo zifata iya mbere mu ku menya ko umwanzi yateye, baruvanaho mu rwego rwo guca intege imbaraga z’ubutasi bw’Abanyarwanda.
Mu 1931 Umwami Yuhi Musinga na nyina Kanjogera baciriwe i Kamembe, bava ku butegetsi badatanze kandi atari ko imihango y’Ubwiru yabigenaga.
Mu gice gikurikiraho, tuzabagezaho uko Abanyawanda bakomeje kugenda muri iyo nzira y’umusaraba mu bihe by’umwami Mutara Rudahigwa, dukomereze no mu bihe bya Repubulika ya mbere n’iya kabiri, ari nayo yagejeje kuri Jenoside yakorewe Abatutsi muri Mata 1994.


text:
Home > Amateka n’umuco > Inkomoko y’Insigamugani “Umusindi yarenze akarwa”
Uyu mugani bawuca iyo babonye umuntu warenze ku miziro akayizirura kugira ngo abashe kugera ku cyo yiyemeje, nibwo bagira bati “Umusindi yarenze akarwa”.
Wakomotse kuri Ruganzu I Bwimba wategetse u Rwanda, ubwo ahasaga mu wa 1345 yiteguraga gutera mu Gisaka nk’uko tubikesha igitabo “Intwari z’Imbanza, zubatse u Rwanda rugahamya igitinyiro”, cyanditswe na Nsanzabera Jean de Dieu.
Mu iyima rya Bwimba, yasanze ibihugu by’ibituranyi by’u Rwanda byose bifite akayihayiho ko kurutera, bitewe n’ishyari byari birufitiye nk’igihugu cyahanzwe nyuma yabyo ariko kikabirusha umuvuduko w’iterambere, gahunda ihamye yo kucyubaka no kwita ku mibereho y’abaturage.
Ruganzu Bwimba yabibonye kare, atangira gutekereza uburyo bwangushye bwo kubatanga akaba ari we ubatera.
Byahoraga birekereje ngo birebe aho ubushotoranyi bwaturuka, ubundi rukambikana. Muri icyo kibariro u Bugesera bwaje kumvikana n’u Rwanda, bagirana imimaro ariyo masezerano yo gudaterana, i Gisaka cyo kirabyanga gishaka kwigarurira u Rwanda rw’Abanyiginya.
Icyo gihe Kimenyi I Musaya umwami w’i Gisaka yize ubucakura bwo kurongora mushiki wa Ruganzu witwaga Nyiramateke Robwa, mu rwego rwo kwiyenza ku Rwanda.
Uwo mugambi akaba yarawutangiye ku ngoma ya Nsoro Samukondo se wa Bwimba ariko baramumwima, na mbere y’uko atanga yihanangiriza Bwimba wamuzunguye ku ngoma ko atazashyingira umwami w’i Gisaka.
Mu iyima rya Bwimba, Kimenyi Musaya yasubukuye umugambi we wari warapfubye wo gushaka mu Banyiginya. Umwami Ruganzu Bwimba n’abajyanama be barabirwanyije cyane, ariko Umugabekazi Nyakanga na mubyara we Nkurukumbi barabyemeza, ngo ibyiza ni uko banywana n’i Gisaka kugira ngo kitazabatera kuko cyabarushaga amaboko, naho ibyo kugitera babitera utwatsi.
Bwimba yaje kumvikana na mushiki we Nyiramateke Robwa kutazabyarana n’umwami w’i Gisaka umwana w’umuhungu, kugira ngo atazatera u Rwanda, ndetse biza kugera aho yemeza ko nasama inda ye aziyahura.
Igihe cyarageze Nyiramateke Robwa ashyingirwa mu Gisaka, asama inda ya Kimenyi umwami wa Gisaka cy’Abagesera b’Abazirankende, ariko ntiyabihisha musaza we. Ni uko Bwimba na we yihutira gushaka umutabazi w’Umucengeri uzapfa mbere ya Nyiramateke Robwa, indagu zerera Nkurukumbi, mubyara w’Umugabekazi Nyakanga.
Kubera ubwoba, Nkurukumbi yarabyanze ahubwo yituga amatugunguru mu kibuno avuga ko arwaye (ngo yazanye amagara), adashobora gutabarira igihugu kuko afite imiziro.
Ariko Bwimba ntiyanyurwa n’ubwo bucakura, nuko aramubwira ati “Niba ufite imiziro, nibyo byiza maze ukagenda ukanduza inka zabo nazo zikarwara indwara urwaye. Ko batadukunda se!’’ Nkurukumbi aranga ararahira, avuga ko atazamenera u Rwanda amaraso.
Indagu za kabiri zafashe Umwami Bwimba we ubwe. Muri icyo gihe, mbere yo gutabara, yasize abwiye nyina ati “Imyaka agahumbi Abasinga mudasubira ku ngoma” kuko yabonaga nyina wakomokaga mu Basinga ariwe ugambaniye u Rwanda agashyingira i Gisaka, akanabuza n’umuhungu we Bwimba kugitera, amaze no koshya Nkurukumbi kwanga inshingano z’ubutabazi ngo u Rwanda rutsinde.
Mu kwanga ko Bwimba ajya gutabara, nyina yashyizwe umweko mu bikingi by’amarembo agira ngo amubuze gutabara, undi aranga arawusimbuka aravuga ati “Umusindi yarenze akarwa, nimusigarane amagara yanyu ayanjye nyajyanye mu Gisaka”.
Ruganzu Bwimba ntabwo yatewe ubwoba n’abo mu muryango we batemeranyaga na we ibyo gutera i Gisaka kuko gahunda yo kwagura igihugu no kugihuza hakoreshejwe uruhembe rw’umuheto yari ayisangije wenyine, ahamanya n’umutimanama we ko agomba gukabya inzozi za Sekuruza Gihanga.
Bwimba ararubira ashoza urugamba, ingabo z’i Gisaka zimutsinda i Nkungu na Munyaga (Rutonde muri Kibungo) ubu ni mu Karere ka Rwamagana.
Mushiki wa Ruganzu I Bwimba amaze kumva ko Musaza we yatanze, Nyiramateke Robwa yisekuye ku nkota arapfa, kugira ngo umwana atwite atazavamo umwami w’i Gisaka akazatera u Rwanda rwa Gihanga.
Uwo Ruganzu I Bwimba na mushiki we Nyiramateke Robwa babarirwa mu batabazi b’abacengeri b’ikubitiro bitangiye Ingoma y’i Gasabo. Amaraso ya Bwimba yari amaze kumenekera mu Gisaka yashushanyaga intsinzi y’iteka ryose u Rwanda rwagomba guhorana mu mugambi wo kwagura igihugu.